HR Službeni list Europske unije 5

22009A1204(01)



SLUŽBENI LIST EUROPSKE UNIJE 05.05.2009.

PRIVREMENI SPORAZUM

koji vodi Sporazumu o gospodarskom partnerstvu između Europske zajednice i njezinih država članica, s jedne strane, i država SADC SGP-a, s druge strane

PREAMBULA

KRALJEVINA BELGIJA,

REPUBLIKA BUGARSKA,

ČEŠKA REPUBLIKA,

KRALJEVINA DANSKA,

SAVEZNA REPUBLIKA NJEMAČKA,

REPUBLIKA ESTONIJA,

IRSKA,

HELENSKA REPUBLIKA,

KRALJEVINA ŠPANJOLSKA,

FRANCUSKA REPUBLIKA,

TALIJANSKA REPUBLIKA,

REPUBLIKA CIPAR,

REPUBLIKA LATVIJA,

REPUBLIKA LITVA,

VELIKO VOJVODSTVO LUKSEMBURG,

REPUBLIKA MAĐARSKA,

MALTA,

KRALJEVINA NIZOZEMSKA,

REPUBLIKA AUSTRIJA,

REPUBLIKA POLJSKA,

PORTUGALSKA REPUBLIKA,

RUMUNJSKA,

REPUBLIKA SLOVENIJA,

SLOVAČKA REPUBLIKA,

REPUBLIKA FINSKA,

KRALJEVINA ŠVEDSKA,

UJEDINJENA KRALJEVINA VELIKE BRITANIJE I SJEVERNE IRSKE I

EUROPSKA ZAJEDNICA (EZ),

(dalje u tekstu zajedno: „stranka EZ-a”),

s jedne strane, i

REPUBLIKA BOCVANA,

KRALJEVINA LESOTO,

REPUBLIKA MOZAMBIK,

REPUBLIKA NAMIBIJA,

KRALJEVINA SVAZI

(dalje u tekstu: „države SADC SGP-a”),

s druge strane (1),

UZIMAJUĆI U OBZIR želju stranaka da dodatno ojačaju svoje trgovinske veze i uspostave bliske i trajne odnose koji se temelje na partnerstvu i suradnji;

PRIZNAJUĆI napore država SADC SGP-a da osiguraju ekonomski i socijalni razvoj za stanovništvo u regiji Južnoafričke razvojne zajednice (SADC);

PODSJEĆAJUĆI na važnost koju stranke pridaju načelima i pravilima koja uređuju multilateralni trgovinski sustav i potrebi njihove primjene na transparentan i nediskriminirajući način;

UZIMAJUĆI U OBZIR prava i obveze stranaka u smislu njihova članstva u Svjetskoj trgovinskoj organizaciji („WTO”) i ponovno potvrđujući važnost multilateralnog trgovinskog sustava;

PRIZNAJUĆI posebne potrebe i interese država SADC SGP-a i potrebu rješavanja njihovih različitih stupnjeva gospodarskog razvoja te geografskih i socijalno-ekonomskih pitanja;

IMAJUĆI NA UMU Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane (DALJE U TEKSTU: „Sporazum iz Cotonoua”), potpisan 23. lipnja 2000.;

IMAJUĆI NA UMU Sporazum o trgovini, razvoju i suradnji (STRS) između Južne Afrike i Europske zajednice i njezinih država članica, potpisan 11. listopada 1999.;

POTVRĐUJUĆI podršku i poticaj stranaka za proces liberalizacije trgovine;

POTVRĐUJUĆI predanost i podršku stranaka gospodarskom razvoju u državama SADC SGP-a kako bi se postigli Milenijski razvojni ciljevi (MRC);

POTVRĐUJUĆI predanost stranaka promicanju regionalne suradnje i gospodarske integracije u državama SADC SGP-a i poticanju liberalizacije trgovine među strankama;

IMAJUĆI NA UMU obvezu stranaka da osiguraju da njihovi međusobni aranžmani podupiru proces regionalne integracije na temelju Ugovora o SADC-u;

ŽELEĆI stvoriti nove mogućnosti zapošljavanja, privući ulaganja i poboljšati životni standard na državnim područjima stranaka uz istodobno promicanje održivog razvoja;

NAGLAŠAVAJUĆI važnost poljoprivrede i održivog razvoja za ublažavanje siromaštva u državama SADC SGP-a;

PRIZNAJUĆI posebne okolnosti Bocvane, Lesota, Namibije i Svazija u Sporazumu o gospodarskom partnerstvu (SGP) i potrebu uzimanja u obzir utjecaja koje na njih ima liberalizacija trgovine na temelju STRS-a;

PRIZNAJUĆI u tom pogledu poseban slučaj Južnoafričke carinske unije (SACU) osnovane na temelju Sporazuma o Južnoafričkoj carinskoj uniji iz 2002.;

PRIZNAJUĆI posebne okolnosti i potrebe najmanje razvijenih zemalja (NRZ) u skupini država SADC SGP-a korištenjem posebnog i različitog tretmana i asimetrije;

UVJERENI da će ovaj Sporazum dodatno produbiti i potaknuti gospodarske i trgovinske odnose među strankama;

PRIZNAJUĆI važnost suradnje u financiranju razvoja za provedbu ovog Sporazuma;

SPORAZUMJELI SU SE, s ciljem provođenja gore navedenog, sklopiti ovaj Sporazum (dalje u tekstu: „ovaj Sporazum”):

DIO I.

TRGOVINSKO PARTNERSTVO ZA ODRŽIVI RAZVOJ

POGLAVLJE 1.

Opće odredbe

Članak 1.

Ciljevi

Ciljevi ovog Sporazuma su:

(a) doprinjeti smanjenju i konačnom iskorjenjivanju siromaštva uspostavom trgovinskog partnerstva koje je u skladu s ciljem održivog razvoja, Milenijskim razvojnim ciljevima i Sporazumom iz Cotonoua;

(b) promicati regionalnu integraciju, gospodarsku suradnju i dobro upravljanje i tako uspostaviti i provoditi učinkovit, predvidiv i transparentan regionalni regulatorni okvir za trgovinu i ulaganja između stranaka i među državama SADC SGP-a;

(c) promicati postupnu integraciju država SADC SGP-a u svjetsko gospodarstvo, u skladu s njihovim političkim odabirima i razvojnim prioritetima;

(d) unapređivati sposobnost država SADC SGP-a u vezi s trgovinskom politikom i pitanjima povezanima s trgovinom;

(e) podupirati uvjete za povećanje ulaganja i inicijativu privatnog sektora i poboljšati sposobnost opskrbe, konkurentnost i gospodarski rast u državama SADC SGP-a;

(f) jačati postojeće odnose među strankama na temelju solidarnosti i obostranog interesa. S tim ciljem, sukladno s obvezama u okviru WTO-a, Sporazum unapređuje trgovinske i gospodarske odnose, učvršćuje provedbu Protokola SADC-a o trgovini i podupire novu trgovinsku dinamiku među strankama postupnom, asimetričnom liberalizacijom trgovine među njima i jača, širi i produbljuje suradnju u svim područjima koja su važna za trgovinu.

Članak 2.

Načela

1. Ovaj Sporazum temelji se na Temeljnim načelima kao i na bitnim i temeljnim elementima Sporazuma iz Cotonoua, iz članaka 2. i 9. tog Sporazuma.Ovaj Sporazum temelji se na postignućima Sporazuma iz Cotonoua i prethodnih sporazuma o partnerstvu AKP-EU u području regionalne suradnje i integracije, kao i gospodarske i trgovinske suradnje.

2. Sporazum iz Cotonoua i ovaj Sporazum provode se tako da se dopunjuju i uzajamno jačaju.

3. Stranke su suglasne surađivati u provedbi ovog Sporazuma tako da je u skladu s razvojnim politikama i programima regionalne integracije u kojima države SADC SGP-a sudjeluju ili bi mogle sudjelovati.

4. Stranke su suglasne surađivati kako bi ispunile svoje obveze i povećale sposobnost država SADC SGP-a za provedbu ovog Sporazuma.

Članak 3.

Održivi razvoj

1. Stranke ponovno potvrđuju da će se cilj održivog razvoja primijeniti i ugraditi u svaku razinu njihovoga gospodarskog partnerstva pri ostvarivanju većine obveza iz članaka 1., 2. i 9. Sporazuma iz Cotonoua, a posebno opće obveze smanjenja i naposljetku iskorjenjivanja siromaštva tako da je u skladu s ciljevima održivog razvoja.

2. Stranke razumiju da se taj cilj u slučaju ovog Sporazuma primjenjuje kao obveza:

(a) da se u primjeni ovog Sporazuma u potpunosti uzmu u obzir najbolji ljudski, kulturni, gospodarski, društveni, zdravstveni i okolišni interesi njihovih odnosnih stanovništava i budućih generacija;

(b) tako da donošenje odluka uključuje temeljna načela vlasništva, sudjelovanja i dijaloga.

3. Stoga su stranke suglasne surađivati s ciljem ostvarenja održivog razvoja usmjerenog na čovjeka.

Članak 4.

Regionalna integracija

1. Stranke potvrđuju da regionalna integracija predstavlja sastavni element njihova partnerstva i snažan instrument za postizanje ciljeva ovog Sporazuma.

2. Stranke ponovno potvrđuju važnost regionalne i podregionalne integracije među državama SADC SGP-a za postizanje većih gospodarskih mogućnosti i jače političke stabilnosti te poticanje učinkovite integracije zemalja u razvoju u svjetsko gospodarstvo. Ne dovodeći u pitanje obveze preuzete u ovom Sporazumu, brzina i sadržaj regionalne integracije pitanja su o kojima odlučuju isključivo države SADC SGP-a u ostvarivanju njihove suverenosti.

3. Stranke posebno podupiru postupke integracije i s njima povezane razvojne politike i političke agende koje se temelje na Sporazumu o Južnoafričkoj carinskoj uniji potpisanom 21. listopada 2002., Ugovoru o Južnoafričkoj razvojnoj zajednici potpisanom 17. kolovoza 1992. i Osnivačkom aktu Afričke unije donesenom 11. srpnja 2000. Cilj im je izgradnja i produbljivanje njihovog partnerstva na temelju tih procesa kao i provedba ovog Sporazuma uz međusobnu podršku s tim instrumentima, uzimajući u obzir odnosne stupnjeve razvoja, potrebe, zemljopisne zadanosti i strategije održivog razvoja.

Članak 5.

Praćenje

1. Stranke se obvezuju stalno pratiti provedbu i utjecaj ovog Sporazuma putem odgovarajućih mehanizama i vremenskog usklađivanja sudjelovanja u njegovim postupcima i institucijama, kao i u onim osnovanim na temelju ovog Sporazuma, kako bi osigurale ostvarivanje ciljeva ovog Sporazuma, njegovu pravilnu provedbu te maksimiziranje koristi koje iz njega proizlaze za njihove narode, posebno za najranjivije skupine.

2. Stranke se također obvezuju odmah savjetovati u pogledu bilo kakvog problema u vezi s provedbom ovog Sporazuma.

Članak 6.

Suradnja u međunarodnim forumima

Stranke nastoje surađivati u svim međunarodnim forumima gdje se raspravlja o pitanjima važnima za ovaj Sporazum.

POGLAVLJE 2.

Razvojna suradnja

Članak 7.

Okvir razvojne suradnje

Stranke se obvezuju surađivati s ciljem provedbe ovog Sporazuma i podupirati trgovinske i razvojne strategije država SADC SGP-a u okviru cjelokupnog procesa regionalne integracije SADC-a. Suradnja može biti u financijskom ili nefinancijskom obliku.

Članak 8.

Suradnja u financiranju razvoja

1. Stranke potvrđuju da razvojna suradnja predstavlja ključni element njihova partnerstva i bitni čimbenik za ostvarivanje ciljeva ovog Sporazuma kako su utvrđeni u članku 1.Suradnja u financiranju razvoja za regionalnu gospodarsku suradnju i integraciju, kako je predviđena u Sporazumu iz Cotonoua, provodi se u obliku potpore i promicanja napora država SADC SGP-a u postizanju ciljeva i maksimiziranju očekivanih koristi ovog Sporazuma. Područja suradnje i tehničke pomoći određena su, prema potrebi, u poglavlju 3. i u drugim poglavljima ovog Sporazuma. Suradnja se provodi prema modalitetima predviđenima u ovom članku, stalno se prati i prema potrebi se revidira u skladu s odredbama članka 108. ovog Sporazuma.

2. Financiranje Europske zajednice (2) koje se odnosi na razvojnu suradnju između država SADC SGP-a i Europske zajednice i koje je potpora provedbi ovog Sporazuma provodi se u okviru pravila i odgovarajućih postupaka predviđenih Sporazumom iz Cotonoua, posebno postupaka programiranja Europskog razvojnog fonda, te u okviru odgovarajućih instrumenata koji se financiraju iz Općeg proračuna Europske unije. U tom kontekstu, prioritet je pružanje podrške provedbi ovog Privremenog sporazuma koji vodi SGP-u.

3. Države članice Europske unije zajednički se obvezuju, kroz svoje odnosne razvojne politike i instrumente, poduprijeti aktivnosti razvojne suradnje za regionalnu gospodarsku suradnju i integraciju te za provedbu ovog Sporazuma u državama SADC SGP-a i na regionalnoj razini, u skladu s načelima komplementarnosti i učinkovitosti pomoći.

4. Stranke priznaju da će za provedbu ovog Sporazuma i potpuno ostvarenje njegovih koristi biti potrebna odgovarajuća sredstva. U tom pogledu stranke surađuju kako bi državama SADC SGP-a omogućile pristup drugim financijskim instrumentima, kao i osiguraju drugi donatori koji žele poduprijeti napore država SADC SGP-a u postizanju ciljeva ovog Sporazuma.

5. Stranke su suglasne da bi regionalni mehanizam za financiranje razvoja kao što je fond SGP-a osigurao koristan instrument za učinkovito usmjeravanje sredstava za financiranje razvoja i za provedbu mjera koje prate SGP. Stranka EZ-a suglasna je poduprijeti napore regije u uspostavi takvog mehanizma. Stranka EZ-a dat će doprinos tom fondu nakon uspješno obavljene revizije.

POGLAVLJE 3.

Područja suradnje

Članak 9.

Ciljevi

Za potrebe provedbe ovog Sporazuma i uzimajući u obzir razvojne politike država SADC SGP-a, stranke su suglasne da sljedeća područja predstavljaju prioritet za trgovinsku i gospodarsku suradnju.

Članak 10.

Suradnja u trgovini robom

Cilj suradnje u ovom području je povećati trgovinu robom i sposobnost država SADC SGP-a za trgovinu, uključujući postupno ukidanje tarifa i carina, pravilnu provedbu pravila o podrijetlu, instrumente trgovinske zaštite, necarinske mjere uključujući sanitarne i fitosanitarne (SPS) mjere i tehnička prepreke u trgovini (TBT) i promicanje carinske suradnje i olakšavanja trgovine.

Članak 11.

Suradnja u pogledu konkurentnosti ponude

Cilj suradnje prema ovom članku je povećanje konkurentnosti država SADC SGP-a i uklanjanje ograničenja u ponudi na nacionalnoj i institucionalnoj razini, a posebno na razini trgovačkih društava. Ta suradnja uključuje, između ostalog, područja kao što su proizvodnja, tehnološki razvoj i inovacije, plasiranje proizvoda na tržište, financiranje, distribucija, promet, diversifikacija gospodarske osnove, kao i razvoj privatnog sektora, unaprjeđenje trgovinskog i poslovnog okružja te podrška malim i srednjim poduzećima u područjima poljoprivrede, ribarstva, industrije i usluga.

Članak 12.

Suradnja u infrastrukturi za jačanje poslovanja

Cilj suradnje na temelju ovog članka je razvoj konkurentnog okružja za jačanje poslovanja u područjima kao što su informacijska i komunikacijska tehnologija (ICT), promet i energija.

Članak 13.

Suradnja u trgovini uslugama

Stranke su suglasne surađivati s ciljem razvoja i jačanja trgovine uslugama kako je predviđeno u glavi IV. članku 67. ovog Sporazuma.

Članak 14.

Suradnja u pitanjima povezanima s trgovinom

Stranke su suglasne surađivati s ciljem razvoja i jačanja pitanja povezanima s trgovinom kako je predviđeno u glavi IV. članku 67. ovog Sporazuma.

Članak 15.

Suradnja u području podataka o trgovini

Cilj suradnje na temelju ovog članka je poboljšanje sposobnosti država SADC SGP-a u području prikupljanja, analize i širenja podataka o trgovini.

Članak 16.

Suradnja u jačanju institucionalne sposobnosti za SGP

Cilj suradnje na temelju ovog članka je pružiti podršku institucionalnim strukturama za upravljanje provedbom SGP-a, jačanje sposobnosti za trgovinske pregovore i za trgovinsku politiku.

Članak 17.

Suradnja u fiskalnoj prilagodbi

1. Stranke priznaju da postupno ukidanje ili sniženje carina utvrđenih u ovom Sporazumu mogu utjecati na fiskalne prihode država SADC SGP-a i suglasne su surađivati u tom području.

2. Stranke su suglasne surađivati u skladu s odredbama članka 8., posebno:

(a) u potpori fiskalnim reformama; i

(b) u mjerama potpore koje dopunjuju fiskalne reforme za ublažavanje posljedica neto fiskalnog učinka ovog Sporazuma koji će se utvrditi u skladu sa zajednički usuglašenim mehanizmom.

Članak 18.

Vrste intervencija

Razvojna suradnja na temelju ovog Sporazuma može uključivati, ali nije ograničena na sljedeće intervencije povezane sa SGP-om:

1. razvoj politika;

2. razvoj zakonodavnog i regulatornog okvira;

3. institucionalni/organizacijski razvoj;

4. jačanje sposobnosti i osposobljavanje (3);

5. usluge tehničkog savjetovanja;

6. administrativne usluge;

7. potpora u područjima SPS i TBT; i

8. operativna potpora, uključujući opremu, materijale i povezane radove.

DIO II.

GLAVA I.

TRGOVINA ROBOM

POGLAVLJE 4.

Opće odredbe

Članak 19.

Područje slobodne trgovine

1. Ovim se Sporazumom uspostavlja područje slobodne trgovine (FTA) među strankama, u skladu s Općim sporazumom o carinama i trgovini (dalje u tekstu „GATT iz 1994.”), a posebno njegovim člankom XXIV.

2. FTA poštuje načelo asimetrije, razmjerno posebnim potrebama i ograničenjima sposobnosti država SADC SGP-a u smislu razina i vremenskog usklađivanja obveza na temelju ovog Sporazuma.

3. FTA će se primjenjivati na trgovinu između Europske zajednice, s jedne strane, i država SADC SGP-a, s druge strane.

Članak 20.

Područje primjene

Ovo poglavlje primjenjuje se na proizvode:

1. razvrstane u poglavlja 01 do 97, uz iznimku poglavlja 93, određenih u odnosnoj nomenklaturi carinske tarife svake stranke u skladu s pravilima razvrstavanja koja se primjenjuju na Harmonizirani sustav naziva i označivanja robe (HS); i

2. podrijetlom iz Europske zajednice ili iz država SADC SGP-a.

Članak 21.

Pravila o podrijetlu

1. Za potrebe ovog poglavlja, „s podrijetlom” znači da ispunjava uvjete pravila o podrijetlu utvrđena u Protokolu 1.

2. U prve tri godine od stupanja na snagu ovog Sporazuma stranke preispituju odredbe Protokola 1. s ciljem daljnjeg pojednostavnjenja koncepata i metoda koje se koriste za određivanje podrijetla. U takvom preispitivanju stranke uzimaju u obzir razvoj tehnologija, proizvodnih procesa i sve druge čimbenike, uključujući stalne promjene pravila o podrijetlu, koji mogu zahtijevati izmjene odredaba tog Protokola. Sve se takve promjene izvršavaju odlukom Zajedničkog vijeća kako je određeno u članku 93.

3. Posebna pažnja se tim odredbama posvećuje u okviru preispitivanja predviđenog u stavku 2.

Članak 22.

Carine

1. Carina uključuje svaku pristojbu ili davanje bilo koje vrste, uključujući bilo kakav oblik dodatnog poreza ili dodatne naknade, koji su uvedeni na uvoz ili u vezi s uvozom robe, ali ne uključuje:

(a) unutarnje poreze ili druga unutarnja davanja uvedene u skladu s člankom III. GATT-a iz 1994.;

(b) bilo kakve antidampinške, kompenzacijske ili zaštitne mjere uvedene u skladu s glavom II.;

(c) naknade i davanja za konzularne usluge uvedene u skladu sa stavkom 2.; i

(d) naknade ili druga davanja uvedene u skladu sa stavkom 2.

2. Naknade i davanja iz stavka 1. točaka (c) i (d) ograničeni su na iznos približnog troška pruženih usluga i ne predstavljaju neizravnu zaštitu domaćih proizvoda ili oporezivanje uvoza ili izvoza za fiskalne potrebe. Temelje se na konkretnim stopama koje odgovaraju stvarnoj vrijednosti pružene usluge.

3. Za svaki proizvod, osnovna carina na koju se primjenjuju postupna sniženja određena u ovom Sporazumu je stopa carine utvrđena po načelu najpovlaštenije nacije (dalje u tekstu MFN) koja se stvarno primjenjuje na dan stupanja na snagu ovog Sporazuma.

4. U slučajevima u kojima postupak sniženja carina ne počinje stupanjem na snagu ovog Sporazuma, carina na koju se primjenjuju postupna sniženja jest osnovna carina iz stavka 3. ovog članka ili carina koja se primjenjuje na erga omnes osnovi na dan početka rasporeda ukidanja odgovarajuće carine, koja god je carina niža.

5. Snižene carine izračunane u skladu s rasporedima sniženja sadržanih u ovom Sporazumu primjenjuju se zaokružene na prvo decimalno mjesto ili, u slučaju specifičnih carina, na drugo decimalno mjesto.

Članak 23.

Mirovanje

Od stupanja na snagu ovog Sporazuma u trgovini među strankama za sve proizvode koji su predmet liberalizacije ne uvode se nikakve nove carine, a one koje se već primjenjuju ne povećavaju se.

Članak 24.

Izvozne carine, porezi ili druge naknade i davanja

1. Od stupanja na snagu ovog Sporazuma u trgovini između Europske zajednice i država SADC SGP-a ne uvode se nove izvozne carine ili davanja s istovrsnim učinkom, a one koje se već primjenjuju ne povećavaju se.

2. U iznimnim okolnostima, kada države SADC SGP-a mogu opravdati posebne potrebe za prihodima, zaštitu mladih industrija ili zaštitu okoliša, te države SADC SGP-a mogu, nakon savjetovanja sa strankom EZ-a, uvesti privremene izvozne poreze ili davanja s istovrsnim učinkom na ograničeni broj dodatnih proizvoda.

3. Stranke su suglasne preispitati odredbe ovog članka u okviru Zajedničkog vijeća najkasnije tri godine nakon stupanja na snagu ovog Sporazuma, u potpunosti uzimajući u obzir njihov utjecaj na razvoj i diversifikaciju gospodarstava država SADC SGP-a.

Članak 25.

Carine za proizvode podrijetlom iz država SADC SGP-a

1. Stranka EZ-a, za sve proizvode iz područja primjene ovog Sporazuma i podrijetlom iz Bocvane, Lesota, Mozambika, Namibije i Svazija, osigurava tretman bez carina i bez kvota, osim za proizvode iz stavka 3.

2. Carine na uvoz proizvoda s podrijetlom iz država SADC SGP-a snižavaju se ili ukidaju u skladu s odredbama utvrđenima u Prilogu 1.

3. Uvoz proizvoda, kako je utvrđeno u Prilogu 2., podliježe prijelaznom režimu određenom u tom Prilogu.

Članak 26.

Carine za proizvode podrijetlom iz EZ-a

1. Proizvodi podrijetlom iz stranke EZ-a uvoze se u Bocvanu, Lesoto, Namibiju i Svazi u skladu s tretmanom opisanim u Prilogu 3.

2. Proizvodi podrijetlom iz stranke EZ-a uvoze se u Mozambik u skladu s tretmanom opisanim u Prilogu 4.

3. Stranke su suglasne spojiti dva gore navedena priloga u jedinstveni carinski raspored u trenutku kada Mozambik uvede HS 2007. Spajanje proizvodi učinke odlukom Zajedničkog vijeća.

Članak 27.

Slobodan promet robe

1. Carine se na državnom području druge stranke ubiru samo jednom za robu podrijetlom iz stranke EZ-a ili iz država SADC SGP-a.

2. Bilo kakva carina plaćena prilikom uvoza u državu SADC SGP-a u potpunosti se vraća kada se roba ponovno izveze iz carinskog područja države SADC SGP-a prvog uvoza. Takvi proizvodi potom podliježu carini u zemlji potrošnje.

3. Stranke su suglasne surađivati s ciljem olakšavanja prometa robe i pojednostavnjenja carinskih postupaka.

Članak 28.

Povoljniji tretman koji proizlazi iz sporazuma o slobodnoj trgovini

1. U vezi s predmetom ovog poglavlja, stranka EZ-a odobrava državama SADC SGP-a svaki povoljniji tretman koji se primjenjuje jer je stranka EZ-a, nakon potpisivanja ovog Sporazuma, postala stranka sporazuma o slobodnoj trgovini s trećim strankama.

2. U vezi s predmetom ovog poglavlja, države SADC SGP-a odobravaju stranci EZ-a svaki povoljniji tretman koji se primjenjuje jer su države SADC SGP-a, nakon potpisivanja ovog Sporazuma, postale stranke sporazuma o slobodnoj trgovini s bilo kojim većim gospodarstvom.

3. Ako država SADC SGP-a može dokazati da joj je neka treća stranka odobrila znatno povoljniji tretman od onog koji nudi stranka EZ-a, stranke će se savjetovati i zajednički odlučiti kako najbolje provesti odredbe stavka 2.

4. Odredbe ovog poglavlja ne tumače se tako da stranku EZ-a ili bilo koju državu SADC SGP-a obvezuju na uzajamno proširenje bilo kakvog povlaštenog tretmana koji se primjenjuje zbog toga što je stranka EZ-a ili bilo koja država SADC SGP-a na datum potpisivanja ovog Sporazuma stranka sporazuma o slobodnoj trgovini s trećim strankama.

5. Za potrebe ovog članka „veće gospodarstvo” znači bilo koju razvijenu zemlju, ili bilo koju zemlju koja u svjetskom izvozu roba ima udio veći od 1 posto u godini koja prethodi stupanju na snagu sporazuma o ekonomskoj integraciji iz stavka 2., ili bilo koja skupina zemalja koje djeluju pojedinačno, kolektivno ili kroz sporazum o ekonomskoj integraciji koja u svjetskom izvozu roba ima zajednički udio veći od 1,5 posto u godini koja prethodi stupanju na snagu sporazuma o ekonomskoj integraciji iz stavka 2.

Članak 29.

Posebne odredbe o administrativnoj suradnji

1. Stranke su suglasne da je administrativna suradnja ključna za provedbu i kontrolu povlaštenog tretmana odobrenog na temelju ove glave i naglašavaju svoju predanost borbi protiv nepravilnosti i prijevare u carinskim i povezanim pitanjima.

2. Stranke su također suglasne surađivati kako bi osigurale da potrebne institucionalne strukture omoguće odgovornim tijelima da učinkovito i pravovremeno odgovore na zahtjeve na pomoć.

3. Za potrebe ovog članka i ne dovodeći u pitanje članak 9. Protokola 2, uskraćivanje administrativne suradnje, inter alia, znači:

(a) višekratno neispunjenje obveza provjere podrijetla dotičnog (dotičnih) proizvoda (proizvodâ) kako je predviđeno člankom 34. Protokola 1.;

(b) višekratno odbijanje ili nepotrebno odlaganje provedbe i/ili dostave rezultata naknadne provjere dokaza o podrijetlu kako je predviđeno člankom 34. Protokola 1.;

(c) višekratno odbijanje ili nepotrebno odlaganje pribavljanja ovlaštenja za provođenje misija upravne suradnje za provjeru vjerodostojnosti dokumenata ili točnosti informacija koje su važne za odobrenje dotičnog povlaštenog tretmana kako je predviđenočlankom 7. Protokola 1.

4. Za potrebe ovog članka, nepravilnosti ili prijevara mogu se utvrditi, inter alia, ako se uvoz robe koji premašuje razinu proizvodnje i izvozne sposobnosti druge stranke bez opravdanog obrazloženja naglo poveća i to je povezano s objektivnim informacijama o nepravilnostima ili prijevari.

5. Ako stranka ili država SADC SGP-a, ovisno o slučaju, na temelju objektivnih informacija utvrdi uskraćivanje upravne suradnje i/ili nepravilnosti ili prijevaru, dotična stranka može, u iznimnim okolnostima, privremeno suspendirati odgovarajući povlašteni tretman dotičnog (dotičnih) proizvoda (proizvodâ) i njegovo (njihovo) posebno podrijetlo u skladu s ovim člankom. Za potrebe ovog članka iznimne okolnosti znače one okolnosti koje imaju ili bi mogle imati negativni učinak na stranku ili državu SADC SGP-a, ovisno o slučaju, ako se nastavi s odgovarajućim povlaštenim tretmanom dotičnog (dotičnih) proizvoda (proizvodâ).

6. Primjena privremene suspenzije podliježe sljedećim uvjetima:

(a) Stranka ili država SADC SGP-a, ovisno o slučaju, koja na temelju objektivnih informacija utvrdi uskraćivanje upravne suradnje i/ili nepravilnosti ili prijevaru, bez nepotrebnog odlaganja obavještava Odbor za trgovinu i razvoj o svojem nalazu zajedno s objektivnim informacijama i započinje savjetovanja u okviru Odbora za trgovinu i razvoj na temelju svih odgovarajućih informacija i objektivnih nalaza, s ciljem postizanja rješenja koje je prihvatljivo za obje stranke;

(b) Ako se stranke koje su započele savjetovanja u okviru Odbora za trgovinu i razvoj kako je gore predviđeno, u roku od tri mjeseca od obavijesti ne usuglase o prihvatljivom rješenju, dotična stranka ili država SADC SGP-a, ovisno o slučaju, može privremeno suspendirati odgovarajući povlašteni tretman dotičnog (dotičnih) proizvoda (proizvodâ) i dotičnog posebnog podrijetla. O privremenoj se suspenziji bez nepotrebnog odlaganja obavještava Odbor za trgovinu i razvoj;

(c) Privremene suspenzije na temelju ovog članka ograničene su na one koje su potrebne kako bi se zaštitili financijski interesi dotične stranke ili države potpisnice SADC SGP-a. Primjenjuju se tijekom najduljeg razdoblja od šest mjeseci, koje može biti produljeno. O privremenim se suspenzijama odmah nakon njihova usvajanja obavještava Odbor za trgovinu i razvoj. U okviru Odbora za trgovinu i razvoj provode se peridična savjetovanja posebno s ciljem njihovog ukidanja odmah kada uvjeti za njihovu primjenu prestanu postojati.

Članak 30.

Upravljanje administrativnim pogreškama

Stranke priznaju međusobno pravo na ispravljanje administrativnih pogrešaka tijekom provedbe ovog Sporazuma. Ako se utvrde takve greške, bilo koja stranka može od Odbora za trgovinu i razvoj zatražiti da ispita mogućnosti donošenja svih odgovarajućih mjera za rješenje te situacije.

Članak 31.

Carinske unije i područja slobodne trgovine

1. Ovaj Sporazum ne sprečava održavanje ili uspostave carinskih unija, područja slobodne trgovine ili drugih aranžmana između bilo koje stranke i trećih zemalja, osim u mjeri u kojoj oni mijenjanju prava i obveze predviđene ovim Sporazumom.

2. U okviru Zajedničkog vijeća odvijaju se savjetovanja između stranke EZ-a i država SADC SGP-a o sporazumima kojima se uspostavljaju ili prilagođavaju carinske unije ili područja slobodne trgovine te, ako je potrebno, o drugim važnim pitanjima u vezi s njihovim odnosnim trgovinskim politikama s trećim zemljama.

GLAVA II.

TRGOVINSKI ZAŠTITNI INSTRUMENTI

POGLAVLJE 5.

Članak 32.

Antidampinške i kompenzacijske mjere

Prava i obveze stranke EZ-a ili država SADC SGP-a u vezi s primjenom antidampinških ili kompenzacijskih mjera uređuju odgovarajući Sporazumi WTO-a. Svi sporovi u vezi s tim mjerama mogu se rješavati isključivo putem postupaka za rješavanje sporova u okviru WTO-a.

Članak 33.

Multilateralne zaštitne mjere

1. Podložno odredbama ovog članka, ništa u ovom Sporazumu ne sprečava države SADC SGP-a i stranku EZ-a da donesu mjere u skladu s člankom XIX. GATT-a 1994., Sporazumom WTO-a o zaštitnim mjerama i člankom 5. Sporazuma o poljoprivredi priloženog Sporazumu iz Marakeša o osnivanju Svjetske trgovinske organizacije i bilo kojim odgovarajućim Sporazumom WTO-a.

2. Neovisno o stavku 1., s obzirom na opće razvojne ciljeve ovog Sporazuma i mala gospodarstva država SADC SGP-a, stranka EZ-a isključuje uvoz iz bilo koje države SADC SGP-a od primjene bilo kakve mjere poduzete na temelju članka XIX. GATT-a iz 1994., Sporazuma WTO-a o zaštitnim mjerama i članka 5. Sporazuma o poljoprivredi.

3. Odredbe stavka 2. primjenjuju se u razdoblju od pet godina, počevši od datuma stupanja na snagu Sporazuma. Najkasnije 120 dana prije kraja tog razdoblja, Zajedničko vijeće država SADC SGP-a-EZ preispituje provedbu tih odredaba s obzirom na razvojne potrebe država SADC SGP-a, s ciljem određivanja je li potrebno produljiti njihovu primjenu za daljnje razdoblje.

4. Odredbe stavka 1. ne podliježu odredbama ovog Sporazuma o rješavanju sporova.

Članak 34.

Bilateralne zaštitne mjere

1. Neovisno o članku 33., nakon što ispita alternativna rješenja, stranka može primijeniti zaštitne mjere ograničenog trajanja koje odstupaju od odredaba članaka 25. i 26., pod uvjetima i u skladu s postupcima utvrđenima u ovom članku.

2. Zaštitne mjere iz stavka 1. ovog članka mogu se poduzeti ako se proizvod podrijetlom iz jedne stranke uvozi na državno područje druge stranke u povećanim količinama i pod uvjetima koji nanose ili prijete nanošenjem:

(a) ozbiljne štete domaćoj proizvodnji sličnih ili izravno konkurentnih proizvoda na državnom području stranke uvoznice; ili

(b) poremećaja u nekom sektoru gospodarstva koji proizvodi istovjetne ili izravno konkurentne proizvode, posebno ako ti poremećaji uzrokuju veće socijalne probleme, ili poteškoće koje bi mogle dovesti do ozbiljnog slabljenja gospodarskog stanja stranke uvoznice; ili

(c) poremećaja na tržištima istovjetnih ili izravno konkurentnih poljoprivrednih proizvoda (4) ili mehanizama koji uređuju ta tržišta.

3. Zaštitne mjere iz ovog članka ne smiju premašivati ono što je potrebno za otklanjanje ili sprečavanje ozbiljne štete ili poremećaja, kako su utvrđeni u stavku 2. ovog članka.

4. Te zaštitne mjere koje mogu poduzeti stranke uvoznice mogu se sastojati samo od jednog ili više sljedećih elemenata:

(a) suspenzije daljnjeg sniženja stope uvozne carine za dotični proizvod, kako je predviđeno ovim Sporazumom; ili

(b) povećanja carine za dotični proizvod do razine koja ne premašuje carinu koja se primjenjuje na druge članice WTO-a; ili

(c) uvođenja carinskih kvota za dotični proizvod.

5. Ne dovodeći u pitanje stavke 1., 2. i 3. ovog članka, ako se bilo koji proizvod podrijetlom iz jedne ili više država SADC SGP-a uvozi u povećanim količinama i pod uvjetima koji nanose ili prijete nanošenjem jedne od situacija iz stavka 2. točaka (a), (b) i (c) ovog članka istovjetnom ili izravno konkurentnom proizvodnom sektoru jedne ili nekoliko najudaljenijih regija stranke EZ-a, stranka EZ-a može poduzeti mjere nadzora ili zaštitne mjere ograničene na dotičnu regiju ili regije u skladu s postupcima utvrđenima u stavcima od 6. do 9.

6. (a) Ne dovodeći u pitanje stavke 1., 2. i 3. ovog članka, ako se bilo koji proizvod podrijetlom iz stranke EZ-a uvozi u povećanim količinama i pod uvjetima koji nanose ili prijete nanošenjem jedne od situacija iz stavka 2. točaka (a), (b) i (c) ovog članka državi SADC SGP-a, dotična država SADC SGP-a može poduzeti mjere nadzora ili zaštitne mjere ograničene na svoje državno područje u skladu s postupcima utvrđenima u stavcima od 7. do 10. ovog članka. (b) Država SADC SGP-a može poduzeti zaštitne mjere kako je predviđeno u stavku 2. ovog članka, ako se proizvod podrijetlom iz stranke EZ-a zbog sniženja carina uvozi na njezino državno područje u toliko povećanim količinama i pod uvjetima koji nanose ili prijete nanošenjem poremećaja mladoj industriji koja proizvodi istovjetne ili izravno konkurentne proizvode. Takva odredba primjenjiva je samo u razdoblju od 12 godina od datuma stupanja na snagu ovog Sporazuma za Bocvanu, Namibiju i Svazi ili 15 godina od datuma stupanja na snagu ovog Sporazuma za najmanje razvijene zemlje. To se razdoblje primjene može dodatno produljiti na temelju preispitivanja Zajedničkog vijeća, s obzirom na opću razinu razvoja koju su postigle države SADC SGP-a. Mjere se moraju poduzeti u skladu s postupcima utvrđenima u stavcima od 6. do 9. ovog članka.

7. (a) Zaštitne mjere iz ovog članka provode se samo onoliko koliko je potrebno za sprečavanje ili otklanjanje ozbiljne štete ili poremećaja kako su utvrđeni u stavcima 2., 5. i 6. ovog članka. (b) Zaštitne mjere iz ovog članka ne primjenjuju se dulje od dvije godine. Ako okolnosti koje opravdavaju uvođenje zaštitnih mjera i dalje traju, takve se mjere mogu produljiti za dodatno razdoblje od najviše dvije godine. Ako jedna ili više država SADC SGP-a primjenjuju zaštitnu mjeru, ili ako stranka EZ-a primjenjuje mjeru ograničenu na državno područje jedne ili više svojih najudaljenijih regija, takve se mjere ipak mogu primjenjivati u razdoblju od najviše četiri godine i, ako okolnosti koje opravdavaju uvođenje zaštitnih mjera i dalje traju, mogu biti produljene za daljnje razdoblje od četiri godine. (c) Zaštitne mjere iz ovog članka koje traju dulje od godinu dana sadrže jasne elemente koji postupno vode prema njihovom ukidanju najkasnije do kraja utvrđenog razdoblja. (d) Nijedna zaštitna mjera iz ovog članka ne primjenjuje se na uvoz proizvoda koji je prethodno bio predmet takve mjere, najmanje godinu dana od isteka te mjere.

8. Na provedbu gore navedenih stavaka primjenjuju se sljedeće odredbe:

(a) Ako stranka smatra da traje jedna od okolnosti određenih u stavcima 2., 5. i/ili 6., odmah upućuje to pitanje Odboru za trgovinu i razvoj na razmatranje.

(b) Odbor za trgovinu i razvoj može dati bilo kakvu preporuku koja je potrebna za otklanjanje nastalih okolnosti. Ako Odbor za trgovinu i razvoj ne da nikakvu preporuku s ciljem otklanjanja okolnosti, ili ako se u roku od 30 dana od upućivanja pitanja Odboru za trgovinu i razvoj ne postigne nikakvo drugo zadovoljavajuće rješenje, stranka uvoznica može donijeti odgovarajuće mjere za otklanjanje okolnosti u skladu s ovim člankom.

(c) Prije poduzimanja bilo kakve mjere predviđene ovim člankom ili, u slučajevima na koje se primjenjuje stavak 9. ovog članka, dotična stranka ili država SADC SGP-a što je prije moguće Odboru za trgovinu i razvoj dostavlja sve odgovarajuće informacije koje su potrebne za temeljito razmatranje situacije, s ciljem pronalaženja rješenja koje je prihvatljivo dotičnim strankama.

(d) Pri izboru zaštitnih mjera na temelju ovog članka, prioritet imaju one koje u najmanjoj mjeri ometaju provedbu ovog Sporazuma.

(e) O svim se zaštitnim mjerama poduzetima na temelju ovog članka odmah obavještava Odbor za trgovinu i razvoj koji se o njima periodično savjetuje, posebno s ciljem uspostave rokova za njihovo ukidanje čim to okolnosti dopuste.

9. U kritičnim okolnostima u kojima bi odlaganje nanijelo štetu koja bi se teško popravila, dotična stranka uvoznica, ovisno o slučaju stranka EZ-a ili jedna ili više država SADC SGP-a, može privremeno poduzeti mjere predviđene u stavcima 3., 5. i/ili 6. bez ispunjavanja zahtjeva stavka 8. Takve mjere mogu trajati najviše 180 dana, ako ih poduzima stranka EZ-a, i 200 dana ako te mjere poduzima jedna ili više država SADC SGP-a, ovisno o slučaju, ili ako su mjere koje je poduzela stranka EZ-a ograničene na područje njezine jedne ili više najudaljenijih regija. Trajanje bilo koje takve privremene mjere računa se kao dio početnog razdoblja i bilo kojeg produljenja iz stavka 6. Pri poduzimanju takvih privremenih mjera u obzir se uzimaju interesi svih uključenih stranaka. Dotična stranka uvoznica obavještava dotičnu drugu stranku i odmah upućuje pitanje Odboru za trgovinu i razvoj na razmatranje.

10. Ako stranka uvoznica na uvoz proizvoda primjeni upravni postupak s ciljem brzog pružanja informacija o kretanju trgovinskih tokova koji bi mogli uzrokovati probleme iz ovog članka, o tome bez odlaganja obavještava Odbor za trgovinu i razvoj.

11. Zaštitne mjere donesene prema odredbama ovog članka ne podliježu odredbama WTO-a o rješavanju sporova.

POGLAVLJE 6.

Necarinske mjere

Članak 35.

Zabrana količinskih ograničenja

Sve zabrane ili ograničenja koja se primjenjuju na uvoz ili izvoz robe među strankama, osim carina i poreza, te naknada i druge davanja predviđenih člankom 22. ovog Sporazuma, neovisno provode li se kvotama, uvoznim ili izvoznim dozvolama ili drugim mjerama, ukidaju se stupanjem na snagu ovog Sporazuma, osim ako nisu opravdane na temelju izuzeća članka XI. GATT-a iz 1994. Ne uvode se takve nove mjere. Odredbe ovog članka ne dovode u pitanje odredbe glave II. članka 32. o antidampinškim i kompenzacijskim mjerama.

Članak 36.

Nacionalni tretman u području unutarnjeg oporezivanja i propisa

1. Uvezeni proizvodi podrijetlom iz druge stranke ne podliježe, bilo izravno ili neizravno, unutarnjim porezima ili drugim unutarnjim davanjima bilo koje vrste koji su viši od onih koji se primjenjuju, izravno ili neizravno, na istovjetne domaće proizvode. Osim toga, stranke i države potpisnice SADC SGP-a ni na koji drugi način ne primjenjuju unutarnje poreze ili druga unutarnja davanja kako bi zaštitile nacionalnu proizvodnju.

2. Za uvezene proizvode podrijetlom iz druge stranke ne odobrava se tretman koji je manje povoljan od tretmana odobrenog istovjetnim domaćim proizvodima u svim zakonima, propisima i zahtjevima koji utječu na njihovu prodaju, ponudu za prodaju, kupnju, prijevoz, distribuciju ili korištenje. Odredbe ovog stavka ne sprečavaju primjenu različitih unutarnjih prijevoznih davanja koje se temelje isključivo na gospodarskom iskorištavanju prijevoznih sredstava, a ne na podrijetlu proizvoda.

3. Nijedna stranka ili država SADC SGP-a ne uspostavlja ili provodi nikakav unutarnji količinski propis o miješanju, obradi ili korištenju proizvoda u točno određenim količinama ili omjerima, a koji bi zahtijevao, izravno ili neizravno, da bilo koja točno određena količina ili omjer bilo kakvog proizvoda koji je predmet tog propisa mora biti nabavljen na domaćem tržištu. Osim toga, nijedna stranka ili država SADC SGP-a ni na koji drugi način ne primjenjuje unutanje količinske propise kako bi zaštitila domaću proizvodnju.

4. Odredbe ovog članka ne sprečavaju plaćanje subvencija isključivo domaćim proizvođačima, uključujući plaćanja domaćim proizvođačima koja potječu iz prihoda od unutarnjih poreza ili davanja koje se primjenjuju u skladu s odredbama ovog članka i subvencija koje se provode državnim otkupom domaćih proizvoda.

POGLAVLJE 7.

Carine i olakšavanje trgovine

Članak 37.

Ciljevi

Ciljevi stranaka u ovom poglavlju su:

1. ojačati suradnju u području carine i olakšavanja trgovine s ciljem osiguranja da odgovarajuće zakonodavstvo i postupci, kao i upravna sposobnost carinskih tijela, ostvaruju ciljeve učinkovitog nadzora i promicanja olakšavanja trgovine;

2. promicati usklađivanje carinskog zakonodavstva i postupaka;

3. osigurati da se ni na koji način ne ugroze legitimni ciljevi javnog poretka, uključujući one koji se odnose na sigurnost i sprečavanje prijevare u području carine i olakšavanja trgovine; i

4. pružiti potrebnu podršku carinskim upravama država SADC SGP-a kako bi učinkovito provodile ovaj Sporazum.

Članak 38.

Carinska i upravna suradnja

1. Kako bi osigurale sukladnost s odredbama ove glave te učinkovito odgovorile na ciljeve utvrđene u članku 37., stranke:

(a) razmjenjuju informacije o carinskom zakonodavstvu i postupcima;

(b) zajednički razvijaju inicijative u vezi carine i olakšavanja trgovine i jačanja administrativne sposobnosti;

(c) razmjenjuju iskustva i najbolje prakse o borbi protiv korupcije i prijevare u pitanjima koja su povezana s ovim poglavljem;

(d) razmjenjuju iskustva i najbolje prakse u pitanjima povezanima s uvoznim, izvoznim i provoznim postupcima te o pitanjima povezanima s unaprjeđenjem usluga prema poslovnoj zajednici;

(e) razmjenjuju iskustva i najbolje prakse o olakšavanju provoza;

(f) olakšavaju razmjenu stručnjaka među carinskim upravama; i

(g) promiču suradnju među svim srodnim agencijama, kako unutar tako i izvan svojih granica.

2. Stranka EZ-a i države SADC SGP-a će pripremiti i razviti veću suradnju u području provedbe Okvira normi Svjetske carinske organizacije za osiguranje i olakšavanje globalne trgovine. Morat će se ispuniti uvjeti Svjetske carinske organizacije, a posebno provoditi odgovarajuće zakonodavstvo i mjere u tom području u stranci EZ-a i u navedenim državama SADC SGP-a. Ta suradnja uključuje inicijative usmjerene prema uzajamnom priznanju statusa ovlaštenoga gospodarskog subjekta (AEO) i razmjenu pravovremenih informacija kako bi se omogućila učinkovita procjena i upravljanje rizikom za potrebe sigurnosti.

3. Neovisno o stavcima 1. i 2., stranke pružaju uzajamnu upravnu pomoć u carinskim pitanjima u skladu s odredbama Protokola 2. o uzajamnoj upravnoj pomoći u carinskim pitanjima.

Članak 39.

Carinsko zakonodavstvo i postupci

1. Stranke su suglasne da se njihovo odnosno trgovinsko i carinsko zakonodavstvo i postupci temelje na:

(a) izmijenjenoj Konvenciji iz Kyota o pojednostavnjenju i usklađivanju carinskih postupaka, bitnim elementima Okvira normi Svjetske carinske organizacije za osiguranje i olakšavanje globalne trgovine, Međunarodnoj konvenciji o harmoniziranom sustavu i drugim međunarodnim instrumentima i normama primjenjivima u području carine i trgovine;

(b) potrebi zaštite i olakšavanja zakonite trgovine;

(c) potrebi izbjegavanja nepotrebnih i diskriminacijskih opterećenja za gospodarske subjekte, potrebi zaštite od prijevare i korupcije i potrebi osiguranja dodatnog olakšavanja subjektima da ispune visoku razinu usklađenosti;

(d) potrebi svake stranke da primjeni jedinstvenu carinsku deklaraciju ili istovjetnu elektroničku ispravu;

(e) primjeni suvremenih carinskih tehnika, uključujući procjenu rizika, pojednostavnjene postupke za ulaz i puštanje robe, kontrole nakon puštanja i revizije u trgovačkim društvima;

(f) transparentnosti, učinkovitosti i razmjernosti, kako bi se smanjili troškovi i povećala predvidivost za gospodarske subjekte;

(e) potrebi za nediskriminacijom u smislu zahtjeva i postupaka koji se primjenjuju na uvoz, izvoz i robu u provozu, iako se prihvaća činjenica da se s pošiljkama može postupati različito u skladu s kriterijima objektivne procjene rizika;

(h) postupnom razvoju sustava, uključujući onih koji se temelje na informacijskoj tehnologiji, kako za izvoz, tako i za uvoz, kako bi se olakšala razmjena podataka među gospodarskim subjektima, carinskih upravama i drugim agencijama;

(i) usvajanju sustava koji olakšavaju uvoz robe korištenjem pojednostavnjenih carinskih postupaka i procesa, uključujući carinjenje robe prije dolaska;

(j) uklanjanju bilo kakvih zahtjeva za obvezno obavljanje pregleda robe prije otpreme, kako je utvrđen Sporazumom WTO-a o pregledima robe prije otpreme, ili istovjetnih postupaka;

(k) primjeni pravila koji osiguravaju razmjernost svih kazni koje se određuju za manje povrede carinskih propisa ili postupovnih zahtjeva te da njihova primjena ne uzrokuje nepotrebna odlaganja u carinjenju robe;

(l) sustavu prethodnih obvezujućih mišljenja o carinskim pitanjima, posebno o razvrstavanju u carinsku tarifu i pravilima o podrijetlu, u skladu s pravilima utvrđenima u njihovim odnosnim zakonodavstvima;

(m) olakšavanju provoza;

(n) uklanjanju svih zahtjeva za obvezno korištenje carinskih posrednika; i

(o) transparentnim, nediskriminirajućim i razmjernim pravilima za izdavanje licencija carinskim posrednicima.

2. S ciljem unapređenja načina rada i osiguranja transparentnosti i učinkovitosti carinskih postupaka, stranke:

(a) osiguravaju održavanje najviših normi časnog ponašanja primjenom antikorupcijskih mjera u tom području;

(b) poduzimaju daljnje mjere prema smanjenju, pojednostavnjenju i standardizaciji podataka i dokumentacije koju zahtijevaju carinske i druge srodne agencije;

(c) pojednostavnjuju zahtjeve i formalnosti gdje god je to moguće, s obzirom na brzo puštanje i carinjenje robe;

(d) osiguravaju učinkovite, hitne i nediskriminirajuće postupke koji omogućuju pravo na žalbu protiv upravnih radnji, odluka i zaključaka carinske uprave i drugih agencija, koji utječu na uvoz, izvoz ili robu u provozu. Žalbeni postupci moraju biti lako dostupni svima, uključujući mala i srednja poduzeća; i

(e) stvaraju okružje za učinkovitu provedbu zakonodavnih zahtjeva.

Članak 40.

Olakšavanje provoza

1. Stranke ili države SADC SGP-a, ovisno o slučaju, osiguravaju slobodu provoza kroz svoje državno područje pravcem koji je najpogodniji za provoz. Sve kontrole ili zahtjevi moraju biti nediskriminirajući, razmjerni i primjenjivati se jedinstveno.

2. Ne dovodeći u pitanje zakonsku carinsku kontrolu, stranke za promet u provozu odobravaju tretman koji nije manje povoljan od onog koji je odobren za domaću robu, izvoz i uvoz i njezino kretanje.

3. Stranke ili države SADC SGP-a, ovisno o slučaju, provode povezane prometne režime koji omogućuju provoz robe bez plaćanja carina ili drugih davanja, podložno odredbi o odgovarajućem jamstvu.

4. Stranke ili države SADC SGP-a, ovisno o slučaju, promiču i provode regionalne provozne aranžmane.

5. Stranke ili države SADC SGP-a, ovisno o slučaju, koriste međunarodne norme i instrumente u vezi s provozom.

6. Stranke ili države SADC SGP-a, ovisno o slučaju, promiču suradnju među svim dotičnim agencijama, kako unutar tako i izvan svojih granica.

Članak 41.

Naknade i davanja

1. Naknade i davanja moraju biti razumni i ne smiju biti više od troška usluge pružene u vezi s bilo kakvom konkretnom transakcijom. Ne smiju se obračunavati po ad valorem osnovi.

2. Naknade i davanja ne uvode se za konzularne usluge.

Članak 42.

Odnosi s poslovnom zajednicom

Stranke su suglasne:

1. osigurati da svo zakonodavstvo, postupci te naknade i davanja, kao i, kada god je to moguće, potrebna pojašnjenja budu javno dostupni, koliko god je to moguće elektroničkim sredstvima;

2. po potrebi, koliko god je to moguće, za pravovremenim i redovitim savjetovanjem s trgovinskim predstavnicima o zakonodavnim prijedlozima i postupcima povezanima s carinskim i trgovinskim postupcima;

3. da, prema potrebi, novo ili izmijenjeno zakonodavstvo i postupci te njihovo stupanje na snagu bude dostupno na način kojim se svim trgovcima omogućuje da se dobro pripreme za sukladnost s tim zakonodavstvom i postupcima. Stranke javno objavljuju važne administrativne obavijesti, uključujući zahtjeve agencija i ulazne postupke, radno vrijeme i radne postupke carinarnica u lukama i na graničnim prijelazima te kontaktnim točkama za informacijske upite; i

4. podupirati suradnju između subjekata i odgovarajućih uprava korištenjem instrumenata kao što su memorandumi o razumijevanju.

Članak 43.

Određivanje carinske vrijednosti

1. Sporazum o provedbi članka VII. GATT-a iz 1994. uređuje pravila za određivanje carinske vrijednosti koja se primjenjuju na trgovinu obuhvaćenu ovim Sporazumom.

2. Stranke surađuju s ciljem postizanja zajedničkog pristupa pitanjima u vezi s određivanjem carinske vrijednosti.

Članak 44.

Usklađivanje carinskih normi na regionalnoj razini

Stranke promiču usklađivanje carinskog zakonodavstva, postupaka, normi i zahtjeva. Sadržaj i brzinu tog procesa određuje svaka stranka.

Članak 45.

Potpora carinskim upravama država SADC SGP-a

1. Stranke priznaju važnost pružanja potpore carinskim upravama država SADC SGP-a za provedbu ovog poglavlja, u skladu s odredbama dijela I. poglavlja 2. ovog Sporazuma.

2. Prioritetna područja za potporu su:

(a) primjena suvremenih carinskih tehnika, uključujući: i. upravljanje rizicima; ii. kontrole nakon puštanja robe; i iii. automatizaciju carinskih postupaka;

(b) kontrola određivanja carinske vrijednosti, razvrstavanje i pravila o podrijetlu, uključujući s ona koja imaju za cilj ispunjavanje zahtjeva članka 39. stavka 1. točke (j) ovog Sporazuma;

(c) olakšavanje provoza i povećanje učinkovitosti regionalnih provoznih aranžmana;

(d) pitanja transparentnosti objave i upravljanja svim trgovinskim propisima, kao i odgovarajućim naknadama i formalnostima,

(e) uvođenje i provedba postupaka i praksi koje odražavaju međunarodne instrumente i norme primjenjive u području carine i trgovine, inter alia, izmijenjenu Konvenciju iz Kyota o pojednostavnjenju i usklađivanju carinskih postupaka i Okvir normi Svjetske carinske organizacije za osiguranje i olakšavanje globalne trgovine.

3. Stranke priznaju potrebu da se u okviru studija procjene posebnih potreba korištenjem instrumenata WTO-a i WCO-a za procjenu potreba ili bilo kakvog drugog uzajamno usuglašenog instrumenta uzme u obzir situacija u svakoj zemlji.

Članak 46.

Prijelazni postupci

1. Stranke priznaju potrebu za prijelaznim postupcima kojima bi se osigurala neometana provedba odredaba ovog poglavlja.

2. S obzirom na potrebu za jačanjem sposobnosti u području carine i olakšavanja trgovine i ne dovodeći u pitanje svoje obveze u okviru WTO-a, države SADC SGP-a koriste prijelazno razdoblje od pet godina kako bi ispunile zahtjeve iz članaka 39., 40., 41. i 42. ovog poglavlja ako u trenutku stupanja na snagu ovog Sporazuma postoji potreba za jačanjem sposobnosti.

3. Zajedničko vijeće može odobriti dvogodišnje produljenje tog prijelaznog razdoblja u slučaju da postizanje potrebne sposobnosti još nije ostvareno.

Članak 47.

Posebni odbor za carine i olakšavanje trgovine

1. Stranke ovime osnivaju Posebni odbor za carine i olakšavanje trgovine koji je sastavljen od predstavnika stranaka.

2. Funkcije Posebnog odbora za carine i olakšavanje trgovine su, inter alia, sljedeće:

(a) praćenje provedbe i upravljanja odredbama ovog poglavlja i Protokola o pravilima o podrijetlu;

(b) osiguranje foruma za savjetovanje i raspravu o svim pitanjima u vezi s carinom, uključujući pravila o podrijetlu, opće carinske postupke, određivanje carinske vrijednosti, razvrstavanje u carinsku tarifu, provoz i uzajamnu upravnu pomoć u carinskim pitanjima;

(c) jačanje suradnje u području razvoja, primjene i provedbe pravila o podrijetlu i povezanih carinskih postupaka, općih carinskih postupaka i uzajamne upravne pomoći u carinskim pitanjima;

(d) jačanje suradnje u području jačanja sposobnosti i tehničke pomoći;

(e) praćenje provedbe članka 44. ovog Sporazuma; i

(f) bilo kakva druga pitanja o kojima se usuglase stranke u vezi s ovim poglavljem.

3. Posebni odbor za carine i olakšavanje trgovine sastaje se na dan i s dnevnim redom koji unaprijed usuglase stranke.

4. Posebnim odborom za carine i olakšavanje trgovine naizmjence predsjeda svaka stranka.

5. Posebni odbor za carine i olakšavanje trgovine izvještava Odbor za trgovinu i razvoj.

POGLAVLJE 8.

Tehničke prepreke u trgovini

Članak 48.

Multilateralne obveze

1. Stranke potvrđuju svoju predanost pravima i obvezama predviđenima u Sporazumu Svjetske trgovinske organizacije (WTO) o tehničkim preprekama u trgovini (dalje u tekstu „Sporazum o TBT-u”).

2. Prava i obveze su osnova za aktivnosti stranaka na temelju ovog poglavlja.

Članak 49.

Ciljevi

1. Stranke su suglasne surađivati kako bi olakšale i povećale trgovinu među njima, utvrđivanjem, sprečavanjem i uklanjanjem nepotrebnih prepreka u trgovini u smislu Sporazuma o TBT-u.

2. Stranke se obvezuju surađivati u jačanju regionalne integracije, a posebno integracije država SADC SGP-a i suradnje u vezi s pitanjima tehničkih prepreka u trgovini.

3. Stranke se obvezuju uspostaviti i ojačati tehničku sposobnost država SADC SGP-a u vezi s pitanjima tehničkih prepreka u trgovini.

Članak 50.

Područje primjene i definicije

1. Odredbe ovog poglavlja primjenjuju se na tehničke propise, norme i postupke ocjenjivnanja sukladnosti kako su definirani u Sporazumu o TBT-u u opsegu u kojem oni utječu na trgovinu obuhvaćenu ovim Sporazumom.

2. Za potrebe ovog poglavlja primjenjuju se definicije korištene u Sporazumu o TBT-u.

Članak 51.

Suradnja i regionalna integracija

Stranke su suglasne da je suradnja između nacionalnih i regionalnih tijela koja se pitanjima TBT-a, kako u javnom, tako i u privatnom sektoru, važna za olakšavanje trgovine unutar regije i među strankama, kao i općeg procesa regionalne integracije te se obvezuju surađivati u tu svrhu.

Članak 52.

Transparentnost

Stranke ponovno potvrđuju načelo transparentnosti u primjeni tehničkih propisa i normi u skladu sa Sporazumom o TBT-u.

Stranke priznaju važnost učinkovitih mehanizama za savjetovanje, obavješćivanje i razmjenu informacija s obzirom na tehničke propise i norme u skladu sa Sporazumom o TBT-u.

Članak 53.

Mjere za utvrđivanje, sprečavanje i uklanjanje prepreka u trgovini

Stranke su suglasne utvrditi i provoditi mehanizme određene u Sporazumu o TBT-u koji su najprikladniji za određena prioritetna pitanja ili sektore. Takvi mehanizmi mogu uključivati:

1. jačanje međusobne suradnje, s ciljem olakšavanja pristupa njihovim odnosnim tržištima, jačanjem uzajamnog poznavanja i razumijevanja njihovih odnosnih sustava u području tehničkih propisa, normi, mjeriteljstva, akreditacije i ocjenjivanja sukladnosti;

2. razmjenu informacija, utvrđivanje i provedbu odgovarajućih mehanizama za određena pitanja ili sektore, npr. usklađivanje s međunarodnim normama, oslanjanje na dobavljačevu izjavu o sukladnosti, korištenje međunarodno priznate akreditacije za priznavanje tijela za ocjenjivanje sukladnosti i korištenje međunarodnih programa za ispitivanje i certificiranje proizvoda;

3. utvrđivanje i organiziranje sektorskih intervencija u tehničkim propisima i ocnjenjivanju sukladnosti s ciljem olakšavanja razumijevanja i pristupa njihovim odnosnim tržištima. Ti će se sektori odabrati uzimajući u obzir ključna područja trgovine, uključujući prioritetne proizvode;

4. razvoj aktivnosti i mjera suradnje s ciljem podupiranja provedbe prava i obveza prema Sporazumu o TBT-u;

5. razvoj zajedničkih stajališta i pristupa tehničkim regulatornim praksama, uključujući, prema potrebi, transparentnost, savjetovanje, potrebitost i razmjernost, korištenje međunarodnih normi, zahtjeve u pogledu ocjenjivanja sukladnosti, korištenje procjene utjecaja i rizika, provedbu i nadzor nad tržištem;

6. promicanje usklađivanja, kada god je to moguće i u područjima od međusobnog interesa, s međunarodnim normama i korištenje takvih normi u razvoju tehničkih propisa i postupaka ocjenjivanja sukladnosti;

7. obvezu da se u dogledno vrijeme obave pregovori o sporazumima o uzajamnom priznavanju u sektorima od obostranoga gospodarskog interesa;

8. promicanje suradnje između organizacija stranaka i država SADC SGP-a, ovisno o slučaju, koje su nadležne za tehničke propise, mjeriteljstvo, normizaciju, ispitivanje, certifikaciju, inspekciju i akreditaciju; i

9. promicanje sudjelovanja država SADC SGP-a u međunarodnim tijelima za normizaciju.

Članak 54.

Provedba

Stranke su suglasne da je na temelju ovog poglavlja Odbor za trgovinu i razvoj nadležan za:

1. praćenje i preispitivanje njegove provedbe;

2. osiguravanje koordinacije i savjetovanja u vezi s pitanjima TBT-a;

3. utvrđivanje i preispitivanje prioritetnih sektora i proizvoda i prioritetnih područja suradnje koja iz tog proizlaze; i

4. davanje preporuka za potrebne i odgovarajuće promjene.

Članak 55.

Jačanje sposobnosti i tehnička pomoć u vezi s tehničkim preprekama u trgovini

1. Stranke potvrđuju važnost suradnje u područjima tehničkih propisa, normi, mjeriteljstva, akreditacije i postupaka ocjenjivanja sukladnosti kako bi se postigli ciljevi ovog poglavlja.

2. Stranke su suglasne da su prioritetna područja suradnje:

(a) uspostava odgovarajućih postupaka za razmjenu stručnog znanja, uključujući odgovarajuće osposobljavanje kojemu je namjera osigurati odgovarajuću i trajnu tehničku sposobnost odgovarajućih tijela država SADC SGP-a za normizaciju i ocjenjivanje sukladnosti te međusobno razumijevanje između takvih tijela na državnim područjima stranaka;

(b) razvoj sposobnosti država SADC SGP-a u područjima tehničkih propisa, mjeriteljstva, normi, akreditacije i postupaka ocjenjivanja sukladnosti, uključujući modernizacijom ili uspostavom laboratorija i druge opreme. Stranke u tom smislu potvrđuju važnost jačanja regionalne suradnje i potrebu uzimanja u obzir prioritetnih proizvoda i sektora;

(c) razvoj i donošenje, u državama SADC SGP-a, usklađenih tehničkih propisa, normi, mjeriteljstva, akreditiranja i postupaka ocjenjivanja sukladnosti koji se temelje na odgovarajućim međunarodnim normama;

(d) potpora sudjelovanju država SADC SGP-a u međunarodnim aktivnostima normizacije, akreditacije i mjeriteljstva; i

(e) razvoj informacijskih i obavještajnih točaka u vezi s TBT-om u državama SADC SGP-a.

POGLAVLJE 9.

Sanitarne i fitosanitarne mjere

Članak 56.

Multilateralne obveze

1. Stranke potvrđuju načela i ciljeve Sporazumu Svjetske trgovinske organizacije (WTO) o sanitarnim i fitosanitarnim mjerama (dalje u tekstu „Sporazum o SPS-u”), Međunarodne konvencije o zaštiti bilja (IPPC), Komisije za Codex Alimentarius i Svjetske organizacije za zdravlje životinja (OIE).

2. Ta načela i ciljevi osnova su za aktivnosti stranaka i država SADC SGP-a, ovisno o slučaju, na temelju ovog poglavlja.

Članak 57.

Ciljevi

1. Stranke su suglasne olakšati trgovinu i ulaganja u državama SADC SGP-a i među strankama, osiguravajući pritom da se donesene mjere primjenjuju samo u opsegu koji je potreban za zaštitu zdravlja ili života ljudi, životinja ili bilja u skladu s odredbama Sporazuma o SPS-u.

2. Stranke se obvezuju surađivati u jačanju regionalne integracije i posebno na suradnju država SADC SGP-a u pitanjima koja se odnose na sanitarne i fitosanitarne mjere (dalje u tekstu „mjere SPS”) i rješavati probleme koji proizlaze iz mjera SPS u pogledu prioritetnih sektora i proizvoda (5) uz odgovarajuće uzimanje u obzir regionalne integracije.

3. Posljedično, stranke su suglasne promicati dvoregionalnu suradnju s ciljem priznanja odgovarajućih razina zaštite u mjerama SPS.

4. Stranke su suglasne uspostaviti i jačati tehničku sposobnost država SADC SGP-a za provedbu i praćenje mjera SPS, uključujući promicanje veće uporabe međunarodnih normi i drugih pitanja u vezi sa SPS-om.

Članak 58.

Područje primjene i definicije

Za potrebe ovog poglavlja, primjenjuju se definicije korištene u Sporazumu o SPS-u i međunarodnim tijelima za normizaciju, odnosno Komisiji za Codex Alimentarius, Međunarodnoj konvenciji o zaštiti bilja (IPPC) i Svjetskoj organizaciji za zdravlje životinja (OIE).

Članak 59.

Nadležna tijela

1. Odnosna tijela za SPS nadležna su tijela u državama SADC SGP-a i stranci EZ-a za provedbu mjera iz ovog poglavlja.

2. Stranke ili države SADC SGP-a, ovisno o slučaju, u skladu s ovim Sporazumom međusobno se obavješćuju o svojim odnosnim tijelima nadležnima za SPS i bilo kakvim promjenama u vezi s njima.

Članak 60.

Transparentnost

1. Stranke ponovno potvrđuju načelo transparentnosti u primjeni mjera SPS, u skladu sa Sporazumom o SPS-u.

2. Stranke priznaju važnost učinkovitih mehanizama za savjetovanje, obavješćivanje i razmjenu informacija s obzirom na mjere SPS u skladu sa Sporazumom o SPS-u.

3. Stranka uvoznica obavještava stranku izvoznicu o svim promjenama svojih sanitarnih i fitosanitarnih uvoznih zahtjeva koji mogu utjecati na trgovinu iz područja primjene ovog poglavlja. Stranke se obvezuju uspostaviti mehanizme za razmjenu takvih informacija kada je to potrebno.

4. Stranke će prilikom utvrđivanja uvoznih uvjeta primjenjivati načelo određivanja zona ili sektorizacije, uzimajući u obzir međunarodne norme. Stranke također mogu zajednički utvrditi i predložiti zone ili sektore utvrđenog sanitarnog ili fitosanitarnog statusa, na temelju pojedinačnog slučaja i prema potrebi, kako bi izbjegle prekid u trgovini.

Članak 61.

Razmjena informacija

1. Stranke su suglasne uspostaviti sustav ranog uzbunjivanja kako bi osigurale da se države SADC SGP-a unaprijed obavijeste o novim mjerama EZ-a u vezi sa SPS koje bi mogle utjecati na izvoz iz država SADC SGP-a u EU. Taj se sustav, tamo gdje je to primjereno, temelji na postojećim mehanizmima.

2. Stranke ili države SADC SGP-a, ovisno o slučaju, suglasne su surađivati u daljnjem razvoju mreže epidemiološkog nadzora životinjskih bolesti i u području zdravlja bilja. Stranke će razmjenjivati informacije o pojavi štetočina koje za drugu stranku predstavljaju poznatu i neposrednu opasnost.

Članak 62.

Provedba

Stranke su suglasne da je, na temelju ovog poglavlja, Odbor za trgovinu i razvoj nadležan za:

1. praćenje i preispitivanje njegove provedbe;

2. savjetovanje i davanje preporuka u vezi s provedbom za postizanje njegovih ciljeva;

3. osiguranje foruma za raspravu i razmjenu informacija, kao i pitanja u vezi sa suradnjom;

4. davanje preporuka za potrebne i odgovarajuće promjene;

5. preispitivanje popisa prioritetnih sektora i proizvoda i prioritetnih područja suradnje koja iz tog proizlaze;

6. jačanje suradnje u vezi s razvojem, primjenom i provedbom mjera SPS; i

7. sva druga pitanja važna za ovo poglavlje.

Članak 63.

Savjetovanja

Ako bilo koja stranka ili država SADC SGP-a, ovisno o slučaju, smatra da je druga stranka poduzela mjere koje bi mogle utjecati ili su utjecale na pristup na njezino tržište, održat će se odgovarajuća savjetovanja s ciljem izbjegavanja nepotrebnog odlaganja i pronalaska odgovarajućeg rješenja u skladu sa Sporazumom WTO-a o SPS-u. Stranke u tom smislu razmjenjuju nazive i adrese kontaktnih točaka sa stručnim znanjem iz sanitarnog i fitosanitarnog područja kako bi olakšale komunikaciju i razmjenu informacija.

Članak 64.

Suradnja, jačanje sposobnosti i tehnička pomoć u području sanitarnih i fitosanitarnih mjera

1. Stranke su suglasne promicati suradnju između institucija za SPS iz država SADC SGP-a i istovrijednih institucija iz stranke EZ-a.

2. Stranke su suglasne surađivati u olakšavanju regionalnog usklađivanja mjera i razvoju odgovarajućih regulatornih okvira i politika u i među državama SADC SGP-a čime se jača trgovina i ulaganje unutar regije.

3. Stranke su suglasne da su sljedeća područja prioritetna područja suradnje:

(a) jačanje tehničke sposobnosti u javnim i privatnim sektorima države SADC SGP-a kako bi se omogućio sanitarni i fitosanitarni nadzor, uključujući osposobljavanja i događaje za obavješćivanje u pogledu pregleda, certifikacije, nadzora i kontrole;

(b) jačanje sposobnosti država SADC SGP-a za očuvanje i širenje njihovih mogućnosti pristupa tržištu;

(c) jačanje sposobnosti za osiguranje da donesene mjere ne postanu nepotrebne prepreke u trgovini, uz priznanje prava stranaka na određivanje svojih odgovarajućih razina zaštite;

(d) jačanje tehničke sposobnosti za provedbu i praćenje mjera SPS, uključujući promicanje veće uporabe međunarodnih normi;

(e) promicanje suradnje u provedbi Sporazuma o SPS-u, posebno jačanjem točaka u državama SADC SGP-a za informiranje i obavješćivanje, kao i u drugim pitanjima koja se odnose na odgovarajuća međunarodna tijela za normizaciju;

(f) razvoj sposobnosti za analizu rizika, usklađivanje, sukladnost, ispitivanje, certificiranje, praćenje ostataka, sljedivost i akreditaciju, uključujući modernizacijom ili osnivanjem laboratorija i druge opreme koja će državama SADC SGP-a pomoći u ispunjavanju međunarodnih normi. Stranke u tom smislu potvrđuju važnost jačanja regionalne suradnje i potrebu uzimanja u obzir prioritetnih proizvoda i sektora utvrđenih u skladu s ovim poglavljem; i

(g) potpora sudjelovanju država SADC SGP-a u odgovarajućim međunarodnim tijelima za normizaciju.

Dodatak I.A Prioritetni proizvodi i sektori za usklađivanje među državama SADC SGP-a Ribe, proizvodi ribarstva, proizvodi akvakulture, svježi ili prerađeni Goveda, ovce i perad Svježe meso Prerađeni mesni proizvodi Žitarice Povrće i začini Uljano sjemenje Kokos Kokosova jezgra Sjemenje pamuka Orašac Manioka Pivo, sokovi Sušeno i konzervirano voće

Dodatak I.B Prioritetni proizvodi i sektori za izvoz iz državama SADC SGP-a u stranku EZ-a Ribe, proizvodi ribarstva i proizvodi akvakulture, svježi ili prerađeni Govedina i proizvodi od govedine Ostali mesni proizvodi Voće i orašasti proizvodi Povrće Rezano cvijeće Kava Šećer

GLAVA III.

TEKUĆA PLAĆANJA I KRETANJE KAPITALA

POGLAVLJE 10.

Članak 65.

Tekuća plaćanja

1. Podložno odredbama članka 66. ovog Sporazuma, države SADC SGP-a i stranka EZ-a obvezuju se da neće uvoditi nikakva ograničenja na i da će dopustiti sva plaćanja za tekuće transakcije između rezidenata iz stranke EZ-a i iz država SADC SGP-a u slobodno zamjenjivoj valuti.

2. Države SADC SGP-a mogu poduzeti potrebne mjere kako bi osigurale da njihovi rezidenti ne koriste odredbe stavka 1. ovog članka za neovlašteni odljev kapitala.

Članak 66.

Zaštitne mjere

1. Ako, u iznimnim okolnostima, plaćanja i kretanja kapitala među strankama nanose ili prijete nanošenjem ozbiljnih poteškoća djelovanju monetarne politike ili tečajne politike u jednoj ili više država SADC SGP-a ili jednoj ili više država članica Europske unije, stranka EZ-a ili dotična država SADC SGP-a mogu poduzeti zaštitne mjere u vezi s kretanjima kapitala koje su nužno potrebne tijekom razdoblja koje nije dulje od šest mjeseci.

2. O donošenju bilo kakve zaštitne mjere odmah se obavještava Zajedničko vijeće te, što je prije moguće, o vremenskom rasporedu njezinog ukidanja.

GLAVA IV.

POGLAVLJE 11.

Tekući pregovori o cjelovitom SGP-u

Članak 67.

Druga faza pregovora

Stranke su suglasne nastaviti s pregovorima tijekom 2008. kako bi proširile područje primjene ovog Sporazuma. Za potrebe ove glave, države SADC SGP-a čine Bocvana, Lesoto, Mozambik i Svazi. Preostale države SADC SGP-a mogu se na sličnoj osnovi uključiti u proces pregovaranja. U tu svrhu će u pisanom obliku obavijestiti stranku EZ-a i druge države SADC SGP-a.

1. Trgovina uslugama (a) Stranke priznaju sve veću važnost trgovine uslugama za razvoj njihovih gospodarstava i ponovno potvrđuju svoja odnosna prava i obveze prema Općem sporazumu o trgovini uslugama (GATS). (b) Najkasnije do 31. prosinca 2008. stranke će okončati pregovore o liberalizaciji usluga na temelju sljedećeg: i. rasporeda liberalizacije za jedan uslužni sektor za svaku državu SADC SGP-a koja sudjeluje u pregovorima; ii. obveze mirovanja kako je navedeno u članku V. stavku 1. točki (b) podtočki ii. GATS-a za sve uslužne sektore; i iii. dogovora da će pregovorima postići postupnu liberalizaciju sa znatnim opsegom sektora u razdoblju od tri godine od sklapanja cjelovitog SGP-a.

2. Suradnja u području usluga (a) Stranke priznaju da jačanje trgovinske sposobnosti može poduprijeti razvoj gospodarskih djelatnosti, posebno u uslužnim sektorima. U tu svrhu stranka EZ-a suglasna je podupirati jačanje sposobnosti usmjereno prema jačanju regulatornog okvira država SADC SGP-a koje sudjeluju. (b) Do utvrđivanja potrebnih postupaka za liberalizaciju trgovine uslugama, stranke će utvrditi konkretne ciljeve suradnje, načela i postupke koji će pratiti liberalizaciju trgovine.

3. Ulaganje Stranke su suglasne najkasnije do 31. prosinca 2008. pregovorima utvrditi Poglavlje o ulaganjima, uzimajući u obzir odgovarajuće odredbe Protokola SADC-a o financiranju i ulaganjima.

4. Suradnja u području ulaganja Stranka EZ-a suglasna je pružiti odgovarajuću tehničku pomoć kako bi se olakšali pregovori i provedba Poglavlja o ulaganjima.

5. Tržišno natjecanje i javna nabava Stranka EZ-a suglasna je surađivati s ciljem jačanja regionalne sposobnosti u područjima tržišnog natjecanja i javne nabave. Pregovori su predviđeni tek nakon jačanja odgovarajuće regionalne sposobnosti.

DIO III.

POGLAVLJE 12.

Izbjegavanje sporova i njihovo rješavanje

Članak 68.

Cilj

Cilj ovog dijela je izbjegavanje ili rješavanje bilo kakvog spora među strankama.

Članak 69.

Područje primjene

1. Ovaj se dio primjenjuje na svaki spor u vezi s tumačenjem i primjenom ovog Sporazuma, osim ako u ovom Sporazumu nije izričito predviđeno drukčije.

2. Neovisno o stavku 1., postupak određen člankom 98. Sporazuma iz Cotonoua primjenjuje se u slučaju spora u vezi s financiranjem razvojne suradnje između država SADC SGP-a i stranke EZ-a.

Odjeljak I.

Savjetovanja i posredovanje

Članak 70.

Savjetovanja

1. Stranke nastoje svaki spor iz članka 69. riješiti tako da započnu pregovore u dobroj vjeri s ciljem postizanja sporazumnog rješenja.

2. Bilo koja stranka traži savjetovanja slanjem pisanog zahtjeva drugoj stranci i njegove kopije Odboru za trgovinu i razvoj, u kojem navodi spornu mjeru i odredbe ovog Sporazuma s kojima prema njezinom mišljenju ta mjera nije u skladu.

3. Savjetovanja se održavaju u roku 40 dana od datuma primitka zahtjeva. Savjetovanja se smatraju okončanima u roku od 60 dana od datuma primitka zahtjeva, osim ako se obje stranke ne usuglase da nastave savjetovanja. Sve informacije otkrivene tijekom savjetovanja ostaju povjerljive.

4. Savjetovanja o hitnim pitanjima, uključujući pitanja o pokvarljivoj ili sezonskoj robi, održavaju se u roku od 15 dana od datuma primitka zahtjeva, a smatraju se okončanima u roku od 30 dana od datuma primitka zahtjeva.

5. Ako se savjetovanja ne održe u vremenskim okvirima utvrđenima u stavku 3. ili u stavku 4., ili ako su savjetovanja okončana bez postizanja dogovora o sporazumnom rješenju, stranka koja je izjavila prigovor može zatražiti osnivanje arbitražnog vijeća u skladu s člankom 73.

Članak 71.

Posredovanje

1. Ako se savjetovanjima ne postigne dogovor o sporazumnom rješenju, stranke se mogu dogovorno obratiti posredniku. Osim ako se stranke ne usuglase drukčije, osnova za posredovanje je predmet iz zahtjeva za savjetovanja.

2. Mišljenje posrednika može uključivati preporuku o tome kako riješiti spor u skladu s odredbama ovog Sporazuma. Mišljenje posrednika nije obvezujuće.

3. Postupak posredovanja, posebno sve otkrivene informacije i stajališta stranaka tijekom postupka, ostaje povjerljiv.

Odjeljak II.

Postupci rješavanja sporova – arbitražni postupak

Članak 72.

Pokretanje arbitražnog postupka

1. Ako stranke ne uspiju riješiti spor savjetovanjima kako je predviđeno člankom 70., ili posredovanjem kako je predviđeno člankom 71., stranka koja je izjavila prigovor može zatražiti osnivanje arbitražnog vijeća.

2. Zahtjev za osnivanje arbitražnog vijeća upućuje se u pisanom obliku stranci protiv koje je prigovor izjavljen i Odboru za trgovinu i razvoj. Stranka koja je izjavila prigovor u svom zahtjevu navodi konkretnu spornu mjeru te obrazlaže kako takva mjera predstavlja povredu odredaba ovog Sporazuma.

Članak 73.

Osnivanje arbitražnog vijeća

1. Arbitražno vijeće sastoji se od tri arbitra.

2. Svaka stranka u sporu imenuje jednog arbitra u roku od deset dana od datuma primitka zahtjeva za osnivanje arbitražnog vijeća. Dvoje arbitara u roku od 20 dana od primitka zahtjeva za osnivanje arbitražnog vijeća imenuju trećeg arbitra koji je predsjednik arbitražnog vijeća. Predsjednik ne smije biti državljanin stranaka niti imati stalno boravište na državnom području stranke.

3. Ako se troje arbitara ne imenuje u roku od 20 dana ili, ako u roku od deset dana od imenovanja trećeg arbitra bilo koja stranka Odboru za trgovinu i razvoj podnese obrazloženi pisani prigovor na odabrane arbitre, bilo koja stranka može zatražiti da predsjednik Odbora za trgovinu i razvoj, ili osoba koju predsjednik ovlasti, odabere sva tri člana ždrijebom s popisa utvrđenog na temelju članka 87. ovog Sporazuma, jednog među pojedincima koje je predložila stranka koja je izjavila prigovor, jednog među pojedincima koje je predložila stranka protiv koje je izjavljen prigovor i jednog među pojedincima kojeg su stranke odabrale da bude predsjednik. Ako se stranke usuglase o jednom ili više članova arbitražnog vijeća, bilo koji preostali članovi odabiru se postupkom utvrđenim u ovom stavku.

4. Predsjednik Odbora za trgovinu i razvoj, ili osoba koju predsjednik ovlasti, odabire arbitre u roku od pet dana od primitka zahtjeva iz stavka 3. ovog članka od bilo koje stranke. Odabir se obavlja u prisutnosti predstavnika svake stranke.

5. Datum osnivanja arbitražnog vijeća je datum kada je konačno odabrano svo troje arbitara.

Članak 74.

Privremeno izvješće vijeća

Arbitražno vijeće strankama dostavlja privremeno izvješće koje se sastoji od opisnog dijela te njegovih nalaza i zaključaka, u pravilu najkasnije 120 dana od datuma osnivanja arbitražnog vijeća. U hitnim slučajevima, rok se skraćuje na 60 dana. Bilo koja stranka može arbitražnom vijeću podnijeti pisane primjedbe o određenim aspektima njegovog privremenog izvješća u roku od 15 dana od obavijesti o izvješću.

Članak 75.

Odluka arbitražnog vijeća

1. Arbitražno vijeće o svojoj odluci obavještava stranke i Odbor za trgovinu i razvoj u roku od 150 dana od osnivanja arbitražnog vijeća. Ako smatra da taj rok nije moguće ispuniti, predsjednik arbitražnog vijeća mora o tome u pisanom obliku obavijestiti stranke i Odbor za trgovinu i razvoj, navodeći razlog za odgodu i datum kada vijeće namjerava završiti svoj rad. Obavijest o odluci ni pod kojim se okolnostima ne smije poslati kasnije od 180 dana od datuma osnivanja arbitražnog vijeća.

2. U hitnim slučajevima, uključujući one u vezi s pokvarljivom ili sezonskom robom, arbitražno vijeće ulaže sve napore kako bi obavijest o svojoj odluci uputilo u roku od 90 dana od datuma osnivanja arbitražnog vijeća. Arbitražno vijeće može u roku od deset dana od svog osnivanja donijeti privremenu odluku o tome smatra li slučaj hitnim.

3. Bilo koja stranka može zatražiti da arbitražno vijeće da preporuku kako bi stranka protiv koje je izjavljen prigovor, ili ovisno o slučaju, odgovarajuća država SADC SGP-a, mogla ispraviti neusklađenost.

Odjeljak III.

Postupanje u skladu s odredbama

Članak 76.

Postupanje u skladu s odlukom arbitražnog vijeća

Stranka protiv koje je izjavljen prigovor, ili ovisno o slučaju, odgovarajuća država SADC SGP-a, poduzima sve potrebne mjere kako bi postupila u skladu s odlukom arbitražnog vijeća, a stranke se nastoje usuglasiti o roku za poštivanje odluke.

Članak 77.

Razumni rok za postupanje u skladu s odlukom

1. U roku od 30 dana od slanja obavijesti arbitražnog vijeća o odluci strankama, stranka protiv koje je izjavljen prigovor obavještava stranku koja je izjavila prigovor i Odbor za trgovinu i razvoj o razumnom roku koji će joj biti potreban kako bi postupila u skladu s odlukom arbitražnog vijeća.

2. Nakon obavijesti stranka protiv koje je izjavljen prigovor, stranke se nastoje usuglasiti o takvom razumnom roku. U slučaju nesuglasja među strankama u vezi s razumnom rokom za postupanje u skladu s odlukom arbitražnog vijeća, stranka koja je izjavila prigovor, u roku od 30 dana od obavijesti upućene na temelju stavka 1. ovog članka, u pisanom obliku od arbitražnog vijeća traži da odredi trajanje razumnog roka. Takav se zahtjev šalje istovremeno drugoj stranci i Odboru za trgovinu i razvoj. Arbitražno vijeće o svojoj odluci obavještava stranke i Odbor za trgovinu i razvoj u roku od 30 dana od datuma primitka zahtjeva.

3. Arbitražno vijeće će pri određivanju trajanja razumnog roka uzeti u obzir vrijeme koje je stranci protiv koje je izjavljen prigovor ili, ovisno o slučaju, odgovarajućoj državi SADC SGP-a obično potrebno za donošenje zakonskih ili upravnih mjera koje su usporedive s onima koje je utvrdila stranka protiv koje je izjavljen prigovor ili, ovisno o slučaju, odgovarajuća država SADC SGP-a kao mjere koje su potrebne kako bi se osiguralo postupanje u skladu s odlukom. Arbitražno vijeće također uzima u obzir ograničenja sposobnosti i različite stupnjeve razvoja koji mogu utjecati na donošenje potrebnih mjera.

4. U slučaju da se izvorno arbitražno vijeće, ili neki njegovi članovi, ne mogu ponovno sastati, primjenjuju se postupci određeni člankom 73. ovog Sporazuma. Rok za slanje obavijesti o odluci je 45 dana od datuma primitka zahtjeva iz stavka 2. ovog članka.

5. Stranke u sporu mogu sporazumno produljiti razumni rok.

Članak 78.

Preispitivanje svih mjera poduzetih za postupanje u skladu s odlukom arbitražnog vijeća

1. Stranka protiv koje je izjavljen prigovor obavještava drugu stranku i Odbor za trgovinu i razvoj, prije kraja razumnog roka, o svakoj mjeri koju je poduzela kako bi postupila u skladu s odlukom arbitražnog vijeća.

2. U slučaju nesuglasja među strankama u vezi s usklađenošću bilo kakve mjere u vezi s kojom je poslana obavijest na temelju stavka 1. ovog članka s odredbama ovog članka, stranka koja je izjavila prigovor može u pisanom obliku od arbitražnog vijeća zatražiti da odluči o tom pitanju. U takvom se zahtjevu utvrđuje konkretna sporna mjera te se obrazlaže kako takva mjera nije u skladu s odredbama ovog Sporazuma. Arbitražno vijeće o svojoj odluci obavještava u roku od 90 dana od datuma primitka zahtjeva. U hitnim slučajevima, uključujući one u vezi s pokvarljivom ili sezonskom robom, arbitražno vijeće o svojoj odluci obavještava u roku od 45 dana od datuma primitka zahtjeva.

3. U slučaju da se izvorno arbitražno vijeće, ili neki njegovi članovi, ne mogu ponovno sastati, primjenjuju se postupci određeni člankom 73. ovog Sporazuma. Rok za slanje obavijesti o odluci je 105 dana od datuma primitka zahtjeva iz stavka 2. ovog članka.

Članak 79.

Privremena pravna sredstva u slučaju ako se ne postupi u skladu s odlukom

1. Ako stranka protiv koje je izjavljen prigovor ne uputi obavijest o bilo kojoj mjeri poduzetoj kako bi postupila u skladu s odlukom arbitražnog vijeća prije isteka razumnog roka, ili ako arbitražno vijeće odluči da mjera iz obavijesti na temelju članka 78. stavka 1. nije u skladu s odredbama ovog Sporazuma, stranka protiv koje je izjavljen prigovor ili, ovisno o slučaju, odgovarajuća država SADC SGP-a, dužna je, ako to od nje zatraži stranka koja je izjavila prigovor, predložiti ponudu za naknadu štete. Takva naknada štete može uključivati ili se sastojati od financijske naknade, iako ništa u ovom Sporazumu ne obvezuje stranku protiv koje je izjavljen prigovor ili, ovisno o slučaju, odgovarajuću državu SADC SGP-a da ponudi takvu financijsku naknadu štete.

2. Ako se u roku od 30 dana od kraja razumnog roka ili odluke arbitražnog vijeća na temelju članka 78. da mjera koja je poduzeta kako bi se postupilo u skladu s odlukom nije u skladu s ovim Sporazumom, ne postigne sporazum o naknadi štete, stranka koja je izjavila prigovor ima pravo, uz obavijest upućenu drugoj stranci, donijeti odgovarajuće mjere. Takve mjere može donijeti stranka koja je izjavila prigovor ili, ovisno o slučaju, odgovarajuća država SADC SGP-a.

3. U donošenju takvih mjera stranka koja je izjavila prigovor ili, ovisno o slučaju, odgovarajuća država SADC SGP-a nastoji odabrati mjere koje su razmjerne povredi i koje najmanje utječu na postizanje ciljeva ovog Sporazuma, a također uzima u obzir njihov utjecaj na gospodarstvo stranke protiv koje je izjavljen prigovor ili pojedinačnih država SADC SGP-a.

4. Ako stranka EZ-a ne uputi obavijest o bilo kakvoj mjeri poduzetoj kako bi postupila u skladu s odlukom arbitražnog vijeća najkasnije do isteka razumnog roka, ili ako arbitražno vijeće odluči da mjera iz obavijesti na temelju članka 78. stavka 1. nije u skladu s obvezama te stranke prema ovom Sporazumu, a stranka koja je izjavila prigovor tvrdi da bi donošenje odgovarajućih mjera rezultiralo znatnom štetom za njezino gospodarstvo, stranka EZ-a razmatra pružanje financijske naknade štete.

5. Stranka EZ-a je odgovarajuće suzdržana prilikom traženja naknade štete ili donošenja odgovarajućih mjera na temelju stavaka 1. ili 2. ovog članka.

6. Naknada štete ili odgovarajuće mjere su privremene i primjenjuju se samo dok bilo kakva mjera za koju je utvrđeno da krši odredbe ovog Sporazuma ne bude povučena ili izmijenjena kako bi bila u skladu s tim odredbama ili sve dok se stranke ne usuglase o rješenju spora.

Članak 80.

Preispitivanje svih mjera poduzetih za postupanje u skladu s odlukom nakon donošenja odgovarajućih mjera

1. Stranka protiv koje je izjavljen prigovor obavještava drugu stranku i Odbor za trgovinu i razvoj o svakoj mjeri koju je poduzela kako bi postupila u skladu s odlukom arbitražnog vijeća i o svom zahtjevu da stranka koja je izjavila prigovor ili, ovisno o slučaju, odgovarajuća država SADC SGP-a okonča primjenu odgovarajućih mjera.

2. U slučaju da stranke u roku od 30 dana od datuma obavijesti ne postignu sporazum u vezi sa sukladnošću mjere u vezi s kojom je poslana ta obavijest s odredbama ovog Sporazuma, stranka koja je izjavila prigovor u pisanom obliku zahtijeva od arbitražnog vijeća da odluči o tom pitanju. Obavijest o takvom zahtjevu šalje se drugoj stranci i Odboru. Arbitražno vijeće o svojoj odluci obavještava stranke i Odbor u roku od 45 dana od datuma primitka zahtjeva. Ako arbitražno vijeće odluči da bilo kakva mjera koja poduzeta kako bi se postupilo u skladu s odlukom nije u skladu s odredbama ovog Sporazuma, arbitražno vijeće će odrediti može li stranka koja je izjavila prigovor ili, ovisno o slučaju, odgovarajuća država SADC SGP-a nastaviti primjenjivati odgovarajuće mjere. Ako arbitražno vijeće odluči da bilo kakva mjera koja poduzeta kako bi se postupilo u skladu s odlukom jest u skladu s odredbama ovog Sporazuma, odgovarajuće mjere se ukidaju.

3. U slučaju da se izvorno arbitražno vijeće, ili neki njegovi članovi, ne mogu ponovno sastati, primjenjuju se postupci utvrđeni u članku 73. ovog Sporazuma. Razdoblje za slanje obavijesti o odluci je 60 dana od datuma primitka zahtjeva iz stavka 2. ovog članka.

Odjeljak IV.

Zajedničke odredbe

Članak 81.

Sporazumno rješenje

Stranke mogu u bilo kojem trenutku postići sporazumno rješenje spora na temelju ovog poglavlja. O takvom rješenju obavješćuju Odbor za trgovinu i razvoj. Po donošenju sporazumnog rješenje, postupak rješavanja spora se prekida.

Članak 82.

Poslovnik i pravila ponašanja

1. Stranke se do 1. srpnja 2008. usuglašavaju o poslovniku i pravilima ponašanja koje donosi Zajedničko vijeće. Poslovnik rješava pitanje otvaranja rasprava arbitražnog vijeća javnosti.

2. Bilo koja sjednica arbitražnog vijeća otvorena je javnosti u skladu s poslovnikom, osim ako arbitražno vijeće po službenoj dužnosti ili na zahtjev stranaka ne odluči drukčije. Arbitražno vijeće sastaje se na zatvorenoj sjednici ako podnesci ili argumenti stranaka sadrže povjerljive informacije.

Članak 83.

Informacije i tehnički savjeti

Na zahtjev stranke ili na vlastitu inicijativu, arbitražno vijeće može dobiti informacije iz bilo kakvog izvora, uključujući stranke uključene u spor, a koje smatra prikladnima za arbitražni postupak. Arbitražno vijeće također ima pravo zatražiti mišljenje odgovarajućih stručnjaka kada smatra da je to primjereno. Zainteresiranim se subjektima odobrava da arbitražnom vijeću podnesu dopise amicus curiae u skladu s poslovnikom. Sve tako dobivene informacije moraju biti otkrivene strankama u sporu i dostavljene kako bi one dale svoje primjedbe.

Članak 84.

Jezici podnesaka

1. Pisani i usmeni podnesci stranaka dostavljaju se na bilo kojem službenom jeziku stranaka.

2. Stranke se nastoje usuglasiti o zajedničkom radnom jeziku za bilo kakav konkretan postupak na temelju ovog dijela. Ako se stranke ne mogu usuglasiti o zajedničkom radnom jeziku, svaka stranka organizira i snosi troškove prijevoda svojih pisanih podnesaka i tumačenja na raspravama na jezik koji je odabrala stranka protiv koje je izjavljen prigovor, osim ako takav jezik nije službeni jezik te stranke. Stranka EZ-a, u nastojanjima da se postigne dogovor o zajedničkom radnom jeziku, uzima u obzir mogući učinak takvih troškova na države SADC SGP-a.

Članak 85.

Pravila tumačenja

Arbitražno vijeće rješava spor u skladu s odredbama ovog Sporazuma i uobičajenim pravilima tumačenja javnog međunarodnog prava, uključujući pravila određena u Bečkoj konvenciji o pravu međunarodnih ugovora. Odluke arbitražnog vijeća ne mogu dodavati ili smanjivati prava i obveze predviđene u ovom Sporazumu.

Članak 86.

Odluke arbitražnog vijeća

1. Arbitražno vijeće poduzima sve napore kako bi sve odluke donijelo konsenzusom. U slučaju da se odluka ipak ne može donijeti konsenzusom, o spornom pitanju odlučuje se većinom glasova.

2. Odluka sadrži nalaze o činjeničnom stanju, primjenjivost odgovarajućih odredaba ovog Sporazuma i obrazloženje svakog nalaza i donesenih zaključaka. Odbor za trgovinu i razvoj objavljuje odluke arbitražnog vijeća, osim ako ne odluči to ne učiniti.

Članak 87.

Popis arbitara

1. Odbor za trgovinu i razvoj, najkasnije tri mjeseca nakon početka privremene primjene ovog Sporazuma, uspostavlja popis sa 21 osobom koji žele i mogu obavljati funkciju arbitra. Svaka stranka odabire osam osoba koje će obavljati funkciju arbitra. Stranke se usuglašavaju o pet osoba koje nisu državljani bilo koje stranke i koji će djelovati kao predsjednici arbitražnog vijeća. Odbor će osigurati da se popis uvijek vodi u skladu s ovim člankom.

2. Arbitri moraju imati specijalističko znanje ili iskustvo u području prava i međunarodne trgovine. Moraju biti neovisni, obavljati funkciju u svojstvu pojedinca i ne smiju primati naputke od bilo kakve organizacije ili vlade ili biti povezani s vladama bilo koje stranke te su dužni postupati u skladu s pravilima ponašanja priloženima poslovniku.

3. Odbor može uspostaviti popis 15 osoba koje posjeduju sektorsko stručno znanje u vezi s posebnim pitanjima koja su obuhvaćena ovim Sporazumom. Ako se primjenjuje postupak odabira iz članka 73. ovog Sporazuma, predsjednik odbora može iskoristiti takav sektorski popis uz suglasnost obiju stranaka.

Članak 88.

Odnos prema obvezama u okviru WTO-a

1. Arbitražna tijela osnovana na temelju ovog Sporazuma ne arbitriraju o sporovima u vezi s pravima i obvezama stranaka ili, ovisno o slučaju, odgovarajućih država SADC SGP-a prema Sporazumu o osnivanju WTO-a.

2. Primjena odredaba ovog Sporazuma o rješavanju sporova ne dovodi u pitanje bilo kakvu radnju u okviru WTO-a, uključujući postupak rješavanja sporova. Međutim, ako je stranka ili odgovarajuća država SADC SGP-a, ovisno o slučaju, u vezi s određenom mjerom pokrenula postupak rješavanja spora na temelju ovog Sporazuma ili na temelju Sporazuma o WTO-u, ne može pokrenuti postupak rješavanja spora o istoj mjeri sve dok prvi postupak ne bude dovršen. Za potrebe ovog stavka, smatra se da se postupak rješavanja spora na temelju Sporazuma o WTO-u pokreće na zahtjev stranke ili odgovarajuće države SADC SGP-a, ovisno o slučaju, za osnivanje vijeća na temelju članka 6. Dogovora o pravilima i postupcima za rješavanje sporova WTO-a.

3. Ništa u ovom Sporazumu ne sprečava stranku ili državu SADC SGP-a da provodi suspenziju odredaba koju je odobrilo tijelo WTO-a za rješavanje sporova.

Članak 89.

Rokovi

1. Svi rokovi utvrđeni u dijelu III. ovog Sporazuma, uključujući rokove za obavijesti arbitražnog vijeća o njegovim odlukama, računaju se u kalendarskim danima od dana nakon radnje ili činjenice na koju upućuju.

2. Stranke mogu sporazumno produljiti sve rokove iz ovog dijela.

DIO IV.

POGLAVLJE 13.

Opće iznimke

Članak 90.

Klauzula o općim iznimkama

Podložno zahtjevu da se takve mjere ne primjenjuju na način koji bi predstavljao sredstvo proizvoljne ili neopravdane diskriminacije među strankama ako prevladavaju slični uvjeti ili prikriveno ograničavanje trgovine robom, uslugama ili poslovnog nastana, ništa u ovom Sporazumu ne tumači se kao sprečavanje da stranka EZ-a ili države SADC SGP-a ne donesu ili provode mjere koje:

(a) su potrebne kako bi se zaštitio javni moral ili održao javni red i javna sigurnost; ili

(b) su potrebne za osiguravanje postupanja u skladu sa zakonima i propisima koji su u skladu s ovim Sporazumom, uključujući one koji se odnose na carinu, zaštitu prava intelektualnog vlasništva i sprečavanje obmanjujućih postupanja; ili

(c) su potrebne za osiguravanje postupanja u skladu sa zakonima i propisima koji su u skladu s ovim Sporazumom, uključujući one koji se odnose na: i. sprečavanje obmanjujućih i prijevarnih ponašanja ili postupanje s posljedicama neispunjavanja ugovornih obveza; ii. zaštitu privatnosti pojedinaca u vezi s obradom i širenjem osobnih podataka i zaštitu povjerljivosti dokumentacije i računa pojedinaca; iii. sigurnost; ili

(d) se odnose na uvoz ili izvoz zlata ili srebra; ili

(e) se odnose na zaštitu nacionalnog blaga umjetničke, povijesne ili arheološke vrijednosti; ili

(f) se odnose na zaštitu neobnovljivih prirodnih izvora ako se te mjere provode zajedno s ograničenjima domaće proizvodnje ili potrošnje robe, domaće ponude ili potrošnje usluga te domaćih ulagača; ili

(g) se odnose na proizvode rada zatvorenika; ili

(h) nisu u skladu s člankom 36. ovog Sporazuma, pod uvjetom da je razlika u tretmanu namijenjena osiguranju učinkovitog ili pravičnog uvođenja ili naplate neposrednih poreza u pogledu gospodarskih djelatnosti ili ulagača druge stranke.

Članak 91.

Sigurnosne iznimke

1. Ništa se u ovom Sporazumu ne tumači tako da:

(a) od stranke EZ-a ili država SADC SGP-a zahtijeva da dostave bilo kakve informacije za čije bi otkrivanje smatrale da su u suprotnosti s njihovim sigurnosnim interesima;

(b) stranku EZ-a ili države SADC SGP-a sprečavaju u poduzimanju bilo kakve radnje koju smatraju potrebnom za zaštitu njihovih bitnih sigurnosnih interesa: i. u vezi s materijalima pogodnima za fisiju i fuziju ili materijalima iz kojih su takvi materijali dobiveni; ii. u vezi s gospodarskim djelatnostima koje se izravno ili neizravno obavljaju za potrebu opskrbe vojnog objekta; iii. u vezi s javnom nabavom prijeko potrebnom za nacionalnu sigurnost ili nacionalnu obranu; ili iv. poduzete u vrijeme rata ili drugog izvanrednog stanja u međunarodnim odnosima; ili

(c) sprečava stranku EZ-a ili države SADC SGP-a u poduzimanju bilo kakve radnje sukladno njihovim obvezama prema Povelji Ujedinjenih naroda za održavanje međunarodnog mira i sigurnosti.

2. Odbor za trgovinu i razvoj se u najvećoj mogućoj mjeri obavještava o mjerama poduzetima na temelju stavka 1. točaka (b) i (c) i o njihovom prestanku.

Članak 92.

Oporezivanje

1. Ništa u ovom Sporazumu ili u bilo kojem drugom postupku donesenom prema ovom Sporazumu ne tumači se tako da stranku EZ-a ili države SADC SGP-a, u primjeni odgovarajućih odredbi njihovog fiskalnog zakonodavstva, sprečava da razlikuju porezne obveznike koji nisu u istom položaju, posebno u odnosu na njihovo mjesto boravišta ili mjesto gdje je njihov kapital uložen.

2. Ništa u ovom Sporazumu ili u bilo kojem drugom postupku donesenom prema ovom Sporazumu ne tumači se tako da sprečava donošenje ili provedbu bilo kakve mjere kojoj je cilj sprečavanje izbjegavanja ili utaje poreza na temelju poreznih odredaba sporazuma o izbjegavanju dvostrukog oporezivanja ili na temelju drugih poreznih postupaka ili domaćeg fiskalnog zakonodavstva.

3. Ništa u ovom Sporazumu ne utječe na prava i obveze stranke EZ-a ili država SADC SGP-a prema bilo kakvoj poreznoj konvenciji. U slučaju bilo kakvog neslaganja između ovog Sporazuma i bilo koje takve konvencije, ta konvencija ima prednost u mjeri u kojoj se odnosi na neslaganje.

DIO V.

INSTITUCIONALNE ODREDBE

POGLAVLJE 14.

Institucionalne odredbe

Članak 93.

Osnivanje zajedničke institucije

Za potrebe ovog Sporazuma, ovime se osniva Zajedničko vijeće država SADC SGP-a i Vijeća EU-a („Zajedničko vijeće”) koje nadzire i upravlja provedbom ovog Sporazuma.

Članak 94.

Sastav i funkcije

1. Zajedničko vijeće sastavljeno je, s jedne strane, od članova Vijeća Europske unije i odgovarajućih članova Europske komisije ili njihovih predstavnika i, s druge strane, ministara država SADC SGP-a ili njihovih predstavnika.

2. Ne dovodeći u pitanje funkcije Vijeća ministara kako su utvrđene u članku 15. Sporazuma iz Cotonoua, funkcije Zajedničkog vijeća su:

(a) nadležnost za djelovanje i provedbu ovog Sporazuma i praćenje ispunjavanja njegovih ciljeva;

(b) razmatranje svih važnih pitanja koja se pojave u okviru ovog Sporazuma, a od zajedničkog su interesa i utječu na trgovinu među strankama;

(c) razmatranje prijedloga i preporuka stranaka za preispitivanje ovog Sporazuma;

(d) davanje odgovarajućih preporuka;

(e) praćenje razvoja gospodarskih i trgovinskih odnosa među strankama;

(f) praćenje i procjena utjecaja odredbi o suradnji iz ovog Sporazuma na održivi razvoj;

(g) praćenje i preispitivanje napretka u svim pitanjima obuhvaćenima ovim Sporazumom;

(h) utvrđivanje poslovnika Odbora za trgovinu i razvoj;

(i) praćenje rada Odbora za trgovinu i razvoj; i

(j) obavljanje bilo kakve druge dužnosti na temelju ovog Sporazuma.

3. Zajedničko vijeće može Vijeću ministara, osnovanom u skladu s člankom 15. Sporazuma iz Cotonoua, dostavljati periodična izvješća o djelovanju ovog Sporazuma.

Članak 95.

Ovlasti i postupci za donošenje odluka

1. Kako bi se postigli ciljevi ovog Sporazuma, Zajedničko vijeće ima ovlasti donositi odluke u vezi sa svim pitanjima obuhvaćenima ovim Sporazumom.

2. Odluke se donose konsenzusom svih stranaka, a takve su odluke obvezujuće za stranke i svaku državu SADC SGP-a, ovisno o slučaju. Stranke poduzimaju sve mjere koje su potrebne za provedbu takvih odluka u skladu s unutarnjim pravilima svake stranke i država SADC SGP-a.

3. U postupovnim pitanjima i postupcima za rješavanje sporova države SADC SGP-a suglasne su djelovati kolektivno, a zajedničko vijeće donosi odluke i preporuke međusobnim sporazumom među strankama. Za pitanja u vezi s kojima se države SADC SGP-a nisu usuglasile djelovati kolektivno, donošenje bilo kakve odluke zahtijeva suglasnost dotične države SADC SGP-a.

4. Zajedničko vijeće sastaje se redovno najmanje svake dvije godine i izvanredno kada god to okolnosti zahtijevaju, ako se stranke tako usuglase.

5. Zajedničko vijeće utvrđuje svoj poslovnik.

Članak 96.

Odbor za trgovinu i razvoj („Odbor”)

1. Zajedničkom vijeću u obavljanju njegovih dužnosti pomaže Odbor koji je sastavljen od predstavnika stranaka, obično na razini visokih dužnosnika.

2. Odbor može osnovati bilo kakvu posebnu tehničku skupinu koja će se baviti konkretnim pitanjima iz područja njihove nadležnosti.

3. Odbor utvrđuje poslovnik posebnih tehničkih skupina osnovanih na temelju stavka 2. ovog članka.

4. Odbor izvješćuje i odgovara Zajedničkom vijeću.

5. Odbor donosi odluke ili daje preporuke u slučajevima predviđenima ovim Sporazumom ili ako na njega takve ovlasti prenese Zajedničko vijeće. U tom slučaju Odbor svoje odluke donosi konsenzusom.

6. Odbor ima posebno sljedeće funkcije:

(a) u području trgovine: i. pratiti i ocjenjivati provedbu odluka Zajedničkog vijeća; ii. olakšati i nadzirati provedbu odredaba ovog Sporazuma; iii. razmatrati i zajedničkom vijeću preporučivati prioritete suradnje; iv. davati odgovarajuće preporuke Zajedničkom vijeću kako bi se izbjegli potencijalni sukobi koji se mogu pojaviti u područjima obuhvaćenima ovim Sporazumom; v. izvršavati sve druge funkcije koje mu dodijeli Zajedničko vijeće; vi. nadzirati rad posebnih tehničkih skupina iz stavka 2. ovog članka; vii. pratiti razvoj regionalne integracije te gospodarskih i trgovinskih odnosa među strankama; viii. raspravljati i poduzimati radnje koje mogu olakšati trgovinu, ulaganja i mogućnosti poslovanja među strankama; i ix. raspravljati o svim pitanjima u vezi s ovim Sporazumom i svim problemima koji bi mogli utjecati na postizanje njegovih ciljeva;

(b) u području razvojne suradnje: i. pratiti provedbu odredaba o suradnji utvrđenih u ovom Sporazumu i koordinirati takvo djelovanje s donorima trećih stranaka; ii. davati preporuke o suradnji povezanoj s trgovinom među strankama; iii. periodično preispitivati prioritete suradnje određene u ovom Sporazumu te, prema potrebi, davati preporuke o uključivanju novih prioriteta; iv. preispitivati i raspravljati o pitanjima suradnje koja se odnose na regionalnu integraciju i provedbu ovog Sporazuma; i v. pratiti i procjenjivati utjecaj provedbe ovog Sporazuma na održivi razvoj stranaka.

DIO VI.

POGLAVLJE 15.

Opće i završne odredbe

Članak 97.

Definicija stranaka i ispunjavanje obveza

1. Ugovorne stranke ovog Sporazuma su Bocvana, Lesoto, Namibija, Svazi i Mozambik, zbog lakšeg upućivanja dalje u tekstu „države SADC SGP-a”, s jedne strane, i Europska zajednica ili njezine države članice ili Europska zajednica i njezine države članice, u okviru svojih odnosnih područja nadležnosti kako proizlaze iz Ugovora o osnivanju Europske zajednice, dalje u tekstu „stranka EZ-a”, s druge strane.

2. Za potrebe ovog Sporazuma:

(a) izraz „stranke” znači države SADC SGP-a koje djeluju kolektivno i stranka EZ-a. Izraz „stranka” znači države SADC SGP-a koje djeluju kolektivno ili stranka EZ-a, ovisno o slučaju;

(b) izraz „države SADC SGP-a” znači države SADC SGP-a koje djeluju pojedinačno.

3. Države SADC SGP-a i stranka EZ-a donose sve opće ili konkretne mjere potrebne za ispunjavanje njihovih obveza prema ovom Sporazumu i osiguravaju uskađenost s ciljevima utvrđenima u ovom Sporazumu.

Članak 98.

Razmjena informacija

1. Kako bi olakšale komunikaciju o učinkovitoj provedbi ovog Sporazuma, stranke nakon stupanja na snagu ovog Sporazuma određuju kontaktnu točku za razmjenu informacija. Određivanje kontaktne točke za razmjenu informacija ne dovodi u pitanje posebno određivanje nadležnih tijela prema konkretnim glavama ili poglavljima ovog Sporazuma.

2. Na zahtjev kontaktnih točaka za razmjenu informacija, svaka stranka navodi ured ili urede koji su nadležni za bilo kakvo pitanje u vezi s provedbom ovog Sporazuma i pružaju potrebnu pomoć kako bi olakšale komunikaciju sa strankom koja je uputila zahtjev.

3. Na zahtjev druge stranke i u opsegu u kojem je to zakonski moguće, svaka stranka ili države SADC SGP-a, ovisno o slučaju, dostavlja informacije i hitno odgovaraju na svako pitanje druge stranke koje se odnosi na stvarnu ili predloženu mjeru koja bi mogla utjecati na trgovinu među strankama.

Članak 99.

Transparentnost

1. Stranka ili država SADC SGP-a, ovisno o slučaju, objavljuje ili čini javno dostupnima svoje zakone, propise i upravne odluke opće primjene, kao i sve druge obveze prema međunarodnim sporazumima povezanima s bilo kakvim trgovinskim pitanjem obuhvaćenim ovim Sporazumom. O svim takvim mjerama donesenima nakon stupanja na snagu ovog Sporazuma obavješćuje se drugu stranku.

2. Ne dovodeći u pitanje posebne odredbe o transparentnosti u ovom Sporazumu, smatra se da je druga stranka obaviještena o informacijama iz ovog članka, ako su te informacije stavljene na raspolaganje:

(a) odgovarajućom obaviješću WTO-u; ili

(b) na službenoj, besplatnoj i javno dostupnoj internetskoj stranici; ili

(c) kontaktnoj točki druge stranke.

Međutim, ako je stranka EZ-a dostavila takve informacije, a WTO nije o tome obaviješten putem službene, besplatne i javno dostupne internetske stranice, država SADC SGP-a koja zbog ograničenih sposobnosti ima poteškoće u pristupu takvoj internetskoj stranici, može od stranke EZ-a zatražiti da takve informacije dostavi kontaktnoj točki.

3. Ništa u ovom Sporazumu ne zahtijeva od bilo koje stranke da dostavi povjerljive informacije, čije bi otkrivanje ometalo izvršenje prava ili na drugi način bilo u suprotnosti s javnim interesom ili koje bi mogle dovesti u pitanje legitimne komercijalne interese određenih poduzeća, javnih ili privatnih, osim u opsegu u kojem mogu biti otkrivene u kontekstu postupka za rješavanje sporova na temelju ovog Sporazuma. Ako vijeće osnovano na temelju ovog Sporazuma smatra da je takvo otkrivanje potrebno, vijeće osigurava potpunu zaštitu povjerljivosti.

Članak 100.

Privremene poteškoće u provedbi

U slučaju da se stranka, zbog čimbenika koji nisu pod njezinim nadzorom, suoči s poteškoćama u ispunjavanju svojih obveza na temelju ovog Sporazuma, o tome odmah obavještava Zajedničko vijeće.

Članak 101.

Regionalne povlastice

1. Ništa u ovom Sporazumu ne obvezuje stranku da drugoj stranci ovog Sporazuma odobri bilo kakav povoljniji tretman koji stranka primjenjuje u okviru svog odnosnog procesa regionalne integracije.

2. Bilo kakav povoljniji tretman i prednost koju na temelju ovog Sporazuma bilo koja država SADC SGP-a može odobriti stranci EZ-a uživaju i druge države SADC SGP-a.

Članak 102.

Najudaljenije regije Europske zajednice

1